text:
IMIFANEKISO YAMANDULO
UDesiderius Erasmus
NGEMIHLA yakhe, uDesiderius Erasmus (malunga no-1469-1536) ekuqaleni wayethandwa kuba wayengoyena mphengululi uphum’ izandla eYurophu, kodwa ke ekuhambeni kwexesha kwathiwa uligwala okanye umchasi. Xa wayekwimpikiswano eshushu ngezonqulo, wazibhenca iimpazamo kunye nokuxhatshazwa okwakukho kumaKatolika nakubantu ababefuna utshintsho ecaweni. Namhlanje, waziwa njengoyena mntu owayephambili ekuziseni utshintsho kunqulo lwaseYurophu. Njani?
IZIFUNDO NEENKOLELO
Ukwazi kukaErasmus isiGrike nesiLatini kwamenza wathelekisa iinguqulelo zeBhayibhile zesiLatini, njengeVulgate yesiLatini, kunye nemibhalo yesiGrike yamandulo, ebizwa ngokuba ziZibhalo ZamaKristu ZesiGrike neyaziwa nangokuba yiTestamente Entsha. Wayeqinisekile ukuba ukwazi iBhayibhile kubalulekile. Ngenxa yaloo nto, wathi iZibhalo Ezingcwele kufuneka ziguqulelwe nakwezinye iilwimi ezazisaziwa ngexesha lakhe.
UErasmus wakhuthaza ukuba kwenziwe utshintsho kwiCawa yamaKatolika, kuba wayekholelwa ukuba ubuKristu bufanele bube bubomi bakho, kungekhona into nje yokugqithis’ usana kunina. Ngenxa yoko, xa abantu ababefuna utshintsho baqalisa ukuqhankqalaza befuna ukuba lwenziwe ecaweni yamaRoma, amaKatolika athi nguye obangele loo nto.
UErasmus wazibhenca iimpazamo kunye nokuxhatshazwa okwakukho kumaKatolika nakubantu ababefuna utshintsho
Kwizinto awazibhalayo, uErasmus wakubhenca ukuxhaphaza kwabefundisi, ukuba nekratshi kwabo, kunye nokukhuthaza koopopu iimfazwe. Wayengavumelani nabefundisi abayisebenzisa kakubi imithetho yecawa—njengokuvuma izono, ukunqulwa kweengcwele, ukuzila ukutya, nokuhambela kwenye indawo ngenjongo yokukhonza—bexhaphaza amarhamente. Wayengaphesheya nakwezinye izinto ezazisenziwa ecaweni, njengentlawulo nokunyanzelwa kwabantu ukuba babe ngoonongendi.
ITESTAMENTE ENTSHA YESIGRIKE
Ngo-1516, uErasmus wapapasha inguqulelo yakhe yokuqala yeTestamente Entsha yesiGrike, iBhayibhile yokuqala yeZibhalo ZamaKristu ZesiGrike. Loo Bhayibhile yakhe yayinendawo yeengcaciso kunye nenguqulelo yesiLatini yeZibhalo ZamaKristu ZesiGrike, eyayahlukile kwiVulgate. Ekuhambeni kwexesha, waqhubeka eyihlaziya. Wathi eyigqiba yabe seyahluke mpela kwiVulgate yesiLatini.
Enye ivesi eyayahluke kuyo ngu-1 Yohane 5:7. Ukuxhasa imfundiso kaThixo Oneziqu Ezithathu engekhoyo kwiZibhalo, kwiVulgate bafaka ibinzana elingekhoyo elaziwa ngokuba yicomma Johanneum. Lifundeka ngolu hlobo: “Ezulwini, uYise, uLizwi noMoya Oyingcwele: aba bathathu banye.” Sekunjalo, uErasmus walikhupha elo binzana kwiintlelo zakhe ezimbini zeTestamente Entsha kuba akukho nanye kwimibhalo yesiGrike awayeyifundile eyayinalo. Ekuhambeni kwexesha icawa yamnyanzela ukuba alifake kuhlelo lwakhe lwesithathu.
Iintlelo ezihlaziyiweyo zikaErasmus zeTestamente Entsha yesiGrike zabangela ukuba kuguqulelwe iBhayibhile evakala bhetele ngeelwimi zaseYurophu. UMartin Luther, uWilliam Tyndale, uAntonio Brucioli noFrancisco de Enzinas bazisebenzisa ukuguqulela iZibhalo zesiGrike ngesiJamani, isiNgesi, isiTaliyane nesiSpanish.
UErasmus wayephila kwixesha lombhodamo wonqulo owawunzima kakhulu, kwaye abantu abafuna utshintsho kwicawa yamaProtestanti babengayijongi njengeluncedo iTestamente Entsha yesiGrike awayiguqulelayo. Kwakusithiwa naye ngomnye wabantu ababetshintsha indlela ezenziwa ngayo izinto ecaweni, de utshintsho lwayinto eyenzeka ngokwenene. Waye akafuna ukuba nenxaxheba kwiingxoxo zezakwalizwi ezabakho emva koko. Okubangel’ umdla kukuba, kwiminyaka engaphezu kwe-100 eyadlulayo, umphengululi uDavid Schaff wabhala wathi uErasmus “wafa engelolungu lecawa. AmaKatolika ayengenakumbanga; namaProtestanti ayengakwazi.”


c: text/html

text:
IBALI LOBOMI
Iminyaka Engamashumi Amahlanu Singoovulindlela Kufuphi NeArctic Circle
“Ilula kuwe into yokuba nguvulindlela. Bobabini abazali bakho ngamaKristu, bayakuxhasa,” satsho komnye umhlobo wethu owayenguvulindlela. Ephendula wathi: “Kukho nto niyilibalayo. Sonke sinoBawo omnye.” Safunda nto kuloo mpendulo: UBawo wethu wasezulwini uyabanyamekela aze abomeleze abakhonzi bakhe. Enyanisweni, izinto ezenzeke kubomi bethu ziyakungqina oko.
SAZALELWA efama kwintsapho enabantwana abalishumi kuMntla weOstrobothnia, eFinland. Ekukhuleni kwethu kwakugquba iMfazwe Yehlabathi II. Nakuba indawo esasihlala kuyo yayikude kangangamakhulu eekhilomitha kwindawo ekuliwa kuyo, sawuva kanobom umvambo wemfazwe. Xa kwakuqhushumbiswa izixeko ezikufuphi, iOulu neKalajoki, sasiwabona amadangatye esibhakabhakeni. Abazali bethu basicela ukuba sizimele nanini na sibona iipleyini zemfazwe zibhabhela kufutshane. Ngoko xa ubhuti wethu, uTauno, wasixelela ngomhlaba oyiparadesi ozaliswe kokusesikweni, sachukumiseka gqitha.
UTauno wafunda inyaniso yeBhayibhile eneminyaka eli-14 kwiincwadi zaBafundi beBhayibhile. Ngenxa yoko akufunde eBhayibhileni, ukuqala kweMfazwe Yehlabathi II isazela sakhe samalela ukuba aye emkhosini waza ke wabanjwa. Apho waphathwa kakubi gqitha. Oko kwamomeleza ngakumbi ekukhonzeni uYehova, ibe ukukhululwa kwakhe waqinisa ngamandla ekushumayeleni. Loo mzekelo mhle wasikhuthaza ukuba siye kwiintlanganiso zamaNgqina ezazikwilali eselumelwaneni. Saya nakwiindibano zawo, nakuba sasisenza amatiletile ukuze sibe nemali yokuya. Sasithungela abamelwane impahla, silima itswele, size sithengise amaqunube. Ekubeni wawumninzi umsebenzi efama, sasingakwazi ukuhamba sonke, sasitshintshana.
Inyaniso esasiyifunda ngoYehova neenjongo zakhe yasenza samthanda ngakumbi, saza sagqiba ekubeni sizahlulele kuye. Ngowe-1947, sobabini safuzisela oko ngokubhaptizwa emanzini—uAnnikki eneminyaka eli-15 yena uAili ili-17. Nodadewethu uSaimi wabhaptizwa ngaloo nyaka. Safundela nodadewethu uLinnea iBhayibhile, owayesele etshatile. Yena nentsapho yakhe baba ngamaNgqina kaYehova. Emva kokubhaptizwa, sazabalazela ukumana sisiba ngoovulindlela abangabancedani.
UKUNGENELA INKONZO YEXESHA ELIZELEYO
Ngowe-1955, safudukela eKemi, isixeko esimgama emantla. Nakuba sobabini sasisebenza isigxina, sasikufuna nokuba ngoovulindlela kodwa sinexhala lokuzinyamekela. Sacinga ngokuqala sizongele imali. Lelo xesha kanye esancokola nodade onguvulindlela esithethe ngaye ngasentla. Loo ncoko yasinceda sabona ukuba ukukhonza uYehova ixesha elizeleyo akuxhomekekanga kwizinto esinazo okanye kwinkxaso yentsapho yethu. Undoqo kukuthembela ngoBawo wethu wasezulwini.
Ngelo xesha, sasisele sinemali eza kusigcina iinyanga ezimbini. Singaqinisekanga, ngoMeyi 1957 sacela ukuba ngoovulindlela iinyanga ezimbini ePello, idolophu eseLapland, phezu kweArtic Circle. Zathi ziphela iinyanga ezimbini sabe singekachathi nesenti kuloo mali yethu, ngoko saphinda sacela ezinye iinyanga ezimbini. Nasemva kwezo iinyanga, imali yethu yayisenjalo. Ngoko saqiniseka ukuba uYehova uza kusinyamekela. Nakuba sekudlule iminyaka engama-50 singoovulindlela, isekho laa mali sasiyibekile! Xa sijonga emva, kuba ngathi uYehova ebesibambe ngesandla esithi: ‘Musani ukoyika. Mna ngokwam ndiza kuninceda.’—Isa. 41:13.
Nakuba sekudlule iminyaka engama-50 singoovulindlela, isekho laa mali sasiyibekile!
Ngowe-1958, umveleli wesiphaluka wancomela ukuba sibe ngoovulindlela abakhethekileyo eSodankylä, eLapland. Ngelo xesha kwakukho iNgqina elinye, udade apho. Ibangel’ umdla indlela awayifumana ngayo inyaniso. Unyana wakhe wayephume nesikolo besiya eHelsinki, kwidolophu elikomkhulu laseFinland. Njengokuba babehamba esixekweni, udade osel’ ekhulile wanika lo nkwenkwana yayisekugqibeleni iMboniselo, waza wayicela ukuba inike unina. Yafika yamnika kwaba kwanele ukuba unina ayifumane inyaniso.
Saqesha igumbi eliphezu kwendawo echwela amaplanga. Neentlanganiso zazingenela apho. Ekuqaleni, kwakusiza abantu abane kuphela, thina, loo dade nentombi yakhe. Sasifunda kunye incwadi efundwayo. Kamva, kwafika indoda eyayifundelwa iBhayibhile ngamaNgqina ize kusebenza kulo maplanga. Yona nentsapho yayo baqalisa ukunxulumana nelo qela lethu. Ethubeni, yona nenkosikazi yayo babhaptizwa. Lo mzalwana wasinceda ekhokela kwiintlanganiso. Namanye amadoda awayesebenza kuloo maplanga aqalisa ukuza kwiintlanganiso aza ayamkela inyaniso yeBhayibhile. Kwiminyaka embalwa, elo qela lakhula de kwasekwa ibandla.
IIMEKO EZINZIMA
Imigama emide yayisenza kube nzima ukushumayela. Ehlotyeni, sasibetha ngeenyawo, ngeebhayisekile nkqu nangephenyane ukuze sifumane abantu entsimini. Zaziluncedo gqitha iibhayisekile. Sasihamba ngazo ukuya endibanweni naxa sisiya kubona abazali bethu, ababehlala kumgama wamakhulu eekhilomitha. Ebusika, sasikhwela ibhasi yakusasa siye kwilali ethile sishumayele kwindlu ngendlu. Sakuyigubungela sasidlulela kwelandelayo. Ikhephu lalisiwa ngamandla indlela ingabonakali. Sasincedwa kukuhamba kwimizila eshiywe ziinqwelo zamahashe. Maxa wambi ikhephu laliphinda liyigqume loo mizila, ibe ekuqaleni kwentwasahlobo kwakuba nzima ukuhamba kulo kuba lalingaqini.
Ezo ngqele nekhephu zasifundisa ukunxiba fudumeleyo. Sasinxiba amagusha soleke iikawusi ngambini ngantathu kunye neebhutsi ezinde. Sekunjalo, ezo bhutsi zazigqunyelelwa likhephu. Xa siza kungena emzini sasizikhulula sivuthulule ikhephu. Nezo dyasana zethu zaziba manzi tixi lelo khephu. Xa ingqele iqatsela loo manzi asemazantsi kwimiqukumbelo yedyasi ayesiba ngumkhenkce de abe ngathi lizinki apha emilenzeni. Enye inkosikazi yathi, “Umntu umele abe nokholo ngokwenene, ukuba athi esenza umsebenzi ngokuzithandela kodwa azincame kwenje imozulu.” Sasihambe iikhilomitha ezili-11 ukuze sifike kuloo ndlu.
Ngenxa yemigama emide, sasidla ngokulalisa kweminye imizi. Kwakuthi kwakurhatyela, sikhangele indawo yokulala. Izindlu zalapho yayizezomgangatho nje oqhelekileyo, kodwa abanikazi benobubele, benganeli nje ukusinika indawo yokulala kodwa besinika nokutya. Sasidla ngokwandlalelwa iimfele. Maxa wambi sasilala tofotofo. Ngokomzekelo, elinye ibhinqa elinendlu enkulu laya kusilalisa kwigumbi eliphezulu leendwendwe elinebhedi entle eyandlalwe ngamashiti amhlophe. Izihlandlo ezininzi sasixubusha iBhayibhile nomninimzi de kurhatyele. Kwenye indawo, salala kwigumbi elinye nesibini salapho, yasiso kwelinye icala ngoxa isithi kwelinye. Saxubusha naso iZibhalo ubusuku bonke de kwasekuzeni kusa. Le ndoda nomfazi wayo babetshintshana ngemibuzo engapheliyo—omnye emva komnye.
IMIPHUMO EMIHLE
ILapland lilizwe nje elingenanto kodwa elihle, ibe ubuhle balo bahluka ngokwamaxesha onyaka. Kodwa, kuthi eyona nto yayintle ngakumbi ngabo bantu baye bamkhonza uYehova. Phakathi kwabantu abanyanisekileyo esashumayela kubo ngabagawuli bemithi ababehlala ezinkampini eLapland. Sasikhe sithi singena sobabini nje ententeni sifike kuthe rhwelele amadoda. Ezi zigantsontso zamadoda zazisamkela isigidimi seBhayibhile zeencwadi zethu.
Zininzi izinto ezivuyisayo esinokuzibalisa. Ngenye imini, sashiywa yibhasi kuba iwotshi yesikhululo sazo yayiphambili ngemizuzu emihlanu. Sagqiba ekubeni sikhwele enye ibhasi eyayisiya kwenye ilali. Sasiza kuqala ngqa ukushumayela apho. Kwindlu yokuqala, sadibana nebhinqa eliselula elathi, “Ngxatsho ke, mantombazana, nifike kanye xa bendinilindele.” Sasifunda iBhayibhile nodade walo, kanti lalicele kudade walo ukuba sifike kwalo kanye ngaloo mini. Noko ke, sasingawufumenanga loo myalezo. Saliqhubela isifundo seBhayibhile kunye nezalamane zalo ezazingabamelwane. Zange kube kudala, sabadibanisa bonke ukuze sibafundele ngaxeshanye. Ukususela ngoko, abaninzi kule ntsapho baba ngamaNgqina kaYehova.
Ngowe-1965, sathunyelwa kweli bandla sikulo ngoku iKuusamo, ngezantsi kancinane nje kwiArctic Circle. Ngelo xesha, lalinabavakalisi abambalwa. Ekuqaleni, kwakunzima ukushumayela apha. Abantu babeyithanda gqitha icawa bengasithandi. Noko ke, abaninzi babeyihlonela iBhayibhile, nto leyo yayisinceda sikwazi ukuncokola. Ngokuthe ngcembe saye siqhelana nabantu balapha, ibe kwiminyaka emibini, kwakusele kulula ukuqalisa isifundo seBhayibhile.
SISASHUMAYELA NANGOKU
Namhlanje asisenawo loo mandla okushumayela imini yonke, kodwa sisaya phantse yonk’ imihla. Ukusasaza iindaba ezilungileyo kwintsimi enabantu abaninzi kwaba lula ngakumbi xa uAili, wathi ngokukhuthazwa ngunyana kabhuti, wafumana ilayisensi yokuqhuba ngowe-1987 eneminyaka engama-56. Enye into eyasincedayo kuxa kwakhiwa iHolo yoBukumkani entsha, saza sanikwa indawo yokuhlala kwigumbi elingasemva kuyo.
Asikwazi kuzibamba yimincili xa sibona ulwando olukhulu kangaka. Ukuqala kwethu ukuba ngoovulindlela kumntla weFinland, kwakukho iqaqobana labavakalisi ababethe saa kuloo mmandla mkhulu. Ngoku sekukho iqela lamabandla abumba isiphaluka. Ixhaphakile into yokuthi sisendibanweni sidibane nomntu osibuzayo enoba sisamkhumbula kusini na. Abanye babo sasiqhuba izifundo zeBhayibhile kumakhaya abo besengabantwana. Ngoko imbewu eyatyalwayo kwiminyaka okanye amashumi eminyaka ngaphambili ivelisa isiqhamo!—1 Kor. 3:6.
Ngowama-2008, sagqiba iminyaka engama-50 singoovulindlela abakhethekileyo. Siyambulela uYehova kuba siye sakhuthazana ekubeni sinyamezele kulo msebenzi wakhe umangalisayo. Siye saphila ubomi obulula, kodwa zange saswela tu. (INdu. 23:1) Kwakungeyomfuneko ngokwenene ukuthingaza esasinako ekuqaleni! Okuvuyisayo kukuba, kuyo yonke le minyaka uYehova uye wasomeleza ngokuvisisana nesithembiso sakhe esikuIsaya 41:10: “Ndiza kukuqinisa. Ndiza kukunceda ngokwenene. Ndiza kukubamba nkqi ngokwenene ngesandla sam sasekunene sobulungisa.”

robotstxt: allowed

filter: keep


text:
Ibali 72: UThixo Unceda UKumkani UHezekiya
UYASAZI na isizathu sokuba le ndoda ithandaze kuYehova? Kutheni ibeke ezi leta phambi kwesibingelelo sikaYehova? Le ndoda nguHezekiya. Ngukumkani wezizwe ezibini ezisezantsi zakwaSirayeli. Kwaye isenkathazweni enkulu. Ngoba?
Ngokuba imikhosi yama-Asiriya sele izitshabalalisile izizwe zasentla ezili-10. UYehova ukuvumele oku kuba abo bantu bebesenza izinto ezimbi gqitha. Ngoku ke imikhosi yaseAsiriya ize kulwa nobukumkani bezizwe ezibini.
Ukumkani waseAsiriya usandul’ ukuthumela iileta kuKumkani uHezekiya. Zezi leta ezi zibekwe nguHezekiya apha phambi koThixo. Kwezi leta kugculelwa uYehova yaye kuthiwa uHezekiya makanikezele. Ngoko kungenxa yesi sizathu le nto uHezekiya ethandaza athi: ‘Yehova, khawusisindise kukumkani waseAsiriya. Zonke iintlanga ziya kwazi ukuba nguwe kuphela uThixo.’ Ngaba uYehova uza kumphulaphula uHezekiya?
UHezekiya ngukumkani olungileyo. Akafani nookumkani ababi bobukumkani bakwaSirayeli bezizwe ezili-10, okanye noyise ongendawo uKumkani uAhazi. UHezekiya ubeyithobela yonke imithetho kaYehova. Ngoko, emva kokuba uHezekiya egqibile ukuthandaza, umprofeti uIsaya umthumelela olu daba luvela kuYehova: ‘Ukumkani waseAsiriya akayi kungena eYerusalem. Akukho nalinye kumajoni akhe eliya kusondela kuyo. Abayi kudubula notolo olunye esixekweni.’
Khangela umfanekiso okweli phepha. Uyazi na ukuba ngoobani la majoni afileyo? Ngama-Asiriya. UYehova uthumele ingelosi yakhe yaye ngobusuku obunye yabulala amajoni aseAsiriya ali-185 000. Ngoko ukumkani waseAsiriya uyanikezela aze agoduke.
Ubukumkani bezizwe ezibini buhlangulwe yaye abantu baba seluxolweni okwethutyana. Kodwa emva kokufa kukaHezekiya unyana wakhe uManase uba ngukumkani. UManase nonyana wakhe uAmon ongena ezihlangwini zakhe, bangookumkani ababi gqitha. Ke kwakhona ilizwe lizaliswa lulwaphulo-mthetho nogonyamelo. Ekubulaweni kukaKumkani uAmon ngabakhonzi bakhe, unyana wakhe uYosiya umiselwa njengokumkani wobukumkani bezizwe ezibini.
2 Kumkani 18:1-36; 19:1-37; 21:1-25.
Imibuzo
- Ngubani le ndoda ikulo mfanekiso, yaye kutheni isengxakini?
- Ziziphi iileta azibeka phambi kukaThixo uHezekiya, yaye uthandazela ntoni?
- Ungukumkani onjani uHezekiya, yaye sisiphi isigidimi uYehova asithumela kuye esebenzisa umprofeti wakhe uIsaya?
- Ingelosi kaYehova ithini kuma-Asiriya, njengoko kuboniswe kulo mfanekiso?
- Nangona ubukumkani bezizwe ezibini bunandipha uxolo okomzuzwana, kwenzeka ntoni akufa uHezekiya?
Imibuzo eyongezelelekileyo
- Funda eyesi-2 yooKumkani 18:1-36.
Isithethi sama-Asiriya uRabheshake sazama njani ukulwenza buthathaka ukholo lwamaSirayeli? (2 Kum. 18:19, 21; Eks. 5:2; INdu. 64:3)
Xa ejamelene nabachasi, amaNgqina kaYehova awulandela njani umzekelo kaHezekiya? (2 Kum. 18:36; INdu. 39:1; IMize. 26:4; 2 Tim. 2:24)
- Funda eyesi-2 yooKumkani 19:1-37.
Namhlanje abantu bakaYehova bawuxelisa njani umzekelo kaHezekiya xa bejamelene namaxesha anzima? (2 Kum. 19:1, 2; IMize. 3:5, 6; Heb. 10:24, 25; Yak. 5:14, 15)
Ziziphi iindlela ezintathu awoyiswa ngazo uKumkani uSenaribhe, yaye esi siprofeto sifuzisela bani? (2 Kum. 19:32, 35, 37; ISityhi. 20:2, 3)
- Funda eyesi-2 yooKumkani 21:1-6, 16.
Kutheni kunokuthiwa uManase wayengomnye wabona kumkani bangendawo kwabakha balawula eYerusalem? (2 Kron. 33:4-6, 9)


text:
Injongo yeliphetsana kukukwazisa ngokungxamiseka okukhulu apha emhlabeni, ukuba ubani nobani abuyele kuThixo. IBhayibhile liLizwi likaThixo! Yonke into echazwa sisiBhalo inegunya elipheleleyo likaThixo ngokwaKhe. Ngoku, ngelixesha, ulwazi olusuka esi Bhalweni luveza ngokucacileyo icebo likaThixo loMhla womGwebo nesiphelo selizwe ngokwalo. IsiBhalo siveze imfihlelo zaso malunga nexeshalomgcelele wembhali. Olu lwazi azange lwaziwe ngaphambili ngoba uThixo ebelivalile iLizwi laKhe ethintela zonke inzame zokufumana ulwazi ngesiphelo selizwe sifunda ngako encwadini kaDaniyeli:
Daniyeli 12:9 Yathi, hamba, Daniyeli, kuba amazwi ayakuvalelwa, atywinwe kude kube lixesha lokuphela.
Ngokoke kulomhla wethu, uThixo ulivulile iLizwi laKhe(isiBhalo)ukuvelisa into eninzi yenyaniso malunga nesiphelo samaxesha (nezinye imfundiso ezininzi). Kwakhona kakwesisahluko sinye sika Daniyeli, ithi:
Daniyeli 12:4 But thou, O Wena ke, Daniyeli, wavalele amzwi la, uyitywine incwadi, kude kube lixesha lokuphela Baninzi abayakuyiphengulula kwandiswe ukwazi.
UThixo utyhila ilizwi laKhe ngoba sifikelele kwixesha lesiphelo. Ngeso sizathu ke iye yazicacela lento kumfundiwe siBhalo ozimiseleyo ukuba siphila ngoku kwintsukwana zokugqibela zembali yomhlaba. Enyanisweni ngenxayoba siphila esiphelweni samaxesha.UThixo ngoku utyila ebantwini baKhe olulwazi lulanelayo:
INkosi ityile kubantu bayo ulwazi lwekhalenda yesiBhalo ifunyanwa kumaphepha eBhayibile. Umlibo wokuzalwa kwincwadi yeGenesis, iqala kwisahluko sesi 5 nese 11 ingaboniswa njengethe ngqo! Ikhalenda yembali yoluntu kulomhlaba. IKhalenda yesiBhalo yembali icokiseke ngokupheleleyo ithembekile.
Ngenxayoba le khalenda yesiBhalo siyinikwe nguThixo elizwini laKhe ingathenjwa ngentliziyo epheleleyo. Kweliphetshana lincane. Sizakwabelana ngezinye izigqibo ezikhutshwe kwikhalenda yesibhalo nakwezinye izahluko ezifundisisiweyo. Nongona kunjalo, ulwazi olukhoyo luninzi kakhulu kwaye lunzima ukungena kwincukacha eninzi kweliphetshana; kodwa singa kwazi ukuthi sikunike imihla i(date) echaneke ngqo! Le mihla i(date) Ingathenjwa ngokupheleleyo ngoba iphuma ngqo! esibhalweni. ( uEBible akanandibaniselwano noFamily Radio; nangona kunjalo, sikukhuthaza ngokupheleleyo ukuba ungafumana incwadi SIMAHLA (free), ethi “WE ARE ALMOST THERE!” Ngokubhalela kule dilesi ilandelayo: Family Stations, Inc., 290 Hegenberger Rd., Oakland, CA 94621. Le ncwadi ingena kakhulu kwincukacha malunga nexesha loMhla Womgwebo nesiphelo selilizwe. Kwakhona ungafunda uthabathe nangeKhompyutha kwinethi u WE ARE ALMOST THERE! ku: www.familyradio.com).
11.013 BC—Indalo, UThixo wadala ihlabathi nomntu (UAdam no Eva).
4990 BC—UNogumbe womhla kaNowa. Batshabalala bonke kuNogumbe welizwe lonke. NguNowa, umfazi wakhe noonyana bakhe abathathu nabafazi babo abasalayo emkhombeni(6023 yeminyaka emva kwendalo).
7 BC—Unyaka wokuzalwa kukaYesu Kristu(11.006 yeminyaka ukusuka kwindalo).
33 AD—Unyaka wokubethelelwa kuka Yesu Kristu emnqamlezweni, nokuqala kweminyaka yamabandla (11.045 yeminyaka ukusuka kwindalo, 5023iminyaka yekhalenda ukusuka kuNogumbe).
1988 AD—Ngunyaka wokupheliswa kwamabadla nokuqala kwembandezelo enkulu engama 23 yeminyaka (13.000 yeminyaka ukusuka kwindalo).
1994 AD—Ngomhla we 7 ka Septemba imihla engama 2300 yokuqala yembandezelo enkulu, ifika esiphelweni, ulawulo lokugqibela iyaqala, malunga necebo li kaThixo lokusindisa isihlwele esikhulu, ngaphandle kwamabadla (13.006yeminyaka ukusuka kwindalo).
2011 AD—Ngomhla we21 kaMay, ukuqala komhlawoMgwebo noxhwilo (ukuthathwelwa phezulu ezulwini kwaba nyulwa bakaThixo) iyakwenzeka ekupheleni kwama 23 yeminyaka yembandezelo enkulu. ngomhla we21 Oktoba ilizwe lizokutshatyalaliswa ngomlilo (ngama7000yeminyaka ukusuka kuNogumbe; 13.023 yeminyaka ukusuka kwindalo).
Umntwana kaThixo ufundile ngokwe Bhayibhile ulwimi lwe Genesis7 unengcaciso ezimbini:
Genesis 7:4 Kuba zisesixhenxe iintsuku, ndíze ndinise imvula ehlabathini imini zibe mashumi amané nobusuku obumashumi amané, ndiyicime into yonke emiyo endayenzayo, ingabikho phezu kwehlabathi.
Ngokwembali, njengoba uThixo wawathethayo lo mazwi, kwakusele intsuku ezisixhenxe zoba uNowa angene nosapho lwakhe emkhombeni, nezilwane ukungena elukhuselweni lomkhome, kodwa ngokomoya (kwaye isiBhalo yincwadi yomoya)uThixo wayethetha kubo bonke abantu basemhlabeni, kwaye wayesitsho ukuthi umntu ongumoni uyakuba nama 7000 eminyaka ukufumana Inkuseleko kwintsindiso eze ngoYesu Kristu. Singakwazi njani oku? Siyazi ukuba kunjalo ngenxa yendawo esiyi funde kuII Petros, kwisahluko se 3:
2Petros 3:6-8 Elathi ngezozinto ihlabathi lantywiliselwa ngamanzi, latshabalala kelona izulu langoku nawo umhlaba lo, kwa ezozinto ziqwetywelwe, zigcinelwe umlilo, kuse kwimini yomgwebo nentshabalalo yabantu abangahloneliThixo. Elathi ngezozinto ihlabathi langoko lantywiliselwa ngamazi, latshabalala. Ke lona izulu la ngoku, nawo umhlaba lo, kwangelo lizwi ezo zinto ziqwetyelwe, zigcinelwe, umlilo, kuse kwimini yomgwebo nentsabalalo yabantu abangahloneli Thixo. Lento ke inye mayingafihlakali kuni, zintanda, kuba phambi kweNkosi imini enye inje ngeminyaka eliwaka, neminyaka eliwaka injengemini enye.
Umxholo ka 2Petros 3 ubaluleke kakhulu! kwizahluko zimbalwa zokuqala, uThixo usibonisa ngentsabalalo yelizwe kwintsuku zikaNowa. Ngoku sifumana indawo eyenza umdla kakhulu, indawo ethi lendawo ithi, lento inye “mayingafihlakali” imini enye inje nge waka leminyaka, iwaka leminyaka linje ngemini enye, Ngokukhawuleza xa silandela lendawana, yingcaciso engacacanga gca, yokuphela kwelilize ngomlilo.
Inoba usixelela ntoni uThixo ngokufanisa imini enye newaka leminyaka?
Kuba sifumene ikhalenda yesibhalo, yembali, esemaphepheni esibhalo, sifumene ikuba uNogumbe wentsuku zikaNowa wenzeke ngonyaka ka 4990 BC. Lo nyaka i(date) yenzeka ngokupheleleyo(ukufumana incukacha ngomngcelele wexesha, lembali ngokwesiBhalo (Biblical Timeline of History) sicela undwendele u www.familyradio.com). Yayingunyaka ka 4990BC. Apho uThixo wayiveza kuNowa ukuba iyakuba zintsuku ezisixhenxe amanzi kaNogumbe abe phezu komhlaba. Ngoku ukuba sifaka iwaka leminyaka kwisuku ngalinye lezintsuku zisixhenxe, sitsho sifumane ama7000eminyaka, kwaye xa sifaka ama7000eminyaka kwikamva ukusukela kunyaka ka 4990BC, sakufumanisa ukuba sifumana u2011AD.
4990 + 2011 = 7001
QAPHELA: Xa ubala usuka kwitestamente endala ungene nakwentsha, fanele uthabathe unyaka omnye, ngoba akakho unyaka ongu (zero) iqanda(ekubaleni) iziphumo nazi:
4990 + 2011 – 1 = 7000 yeminyaka ngqo.
Unyaka ka 2011 AD uyakuba ngunyaka wama 7000 eminyaka ukusukela kuNogumbe wemihla kaNowa. Iyakuba sisiphelo sobude bexesha elinikwe umntu ukufumana inceba emehlweni ka Thixo. ukutsho ukuthi ixesha lokufumana ukusindiswa kuKristu liye lalifutshane kakhulu. Sikufutshane kakhulu kunyaka ka 2011AD! Ayonto ingaqhelekanga into yokuba abantu bakaThixo banikwe isityilelo sexesha lesiphelo. Enyanisweni iSobhalo sisixelela ukuba yinto ehlal’isenzeka, kumaxesha angaphambili UThixo ubalumkisile abantu baKhe abaphila kufuphi nexesha lomgwebo:
Amos 3:7 Inene, ayikhe iyenzé into iNkosi uYehova, ingathanga uluhlakaze ucweyo lwayo kubakhonzi bayo abaprofeti.
Hebrews 11:7 Ngokholo uNowa, ehletywelwe nguThixo ngazo izinto ezingekabonwa, wathi ngokoyika uThixo wawakha umkhombe wokusindisa indlu yakhe, awathi ngalo waligweba ihlabathi, waba wayindlalifa yobulungisa obungokokholo.
Siyazi ukuba unyaka ka2011 ngunyaka wama 7000 ukusuka kuNogunbe. Siyazi nokuba uThixo uzakulitshabalalisa ilizwe ngalo nyaka. Kodwa xeshaliphi kulonyaka ka 2011 ukwenzeka kwawo?
Impendulo iyakhwanqisa. Makhe siphinde sikhangele kwimeko kaNogumbe kwincwadi yeGenesis:
Genesis 7:11 Ngomnyaka wamakhulu omathandathu wokudla ubomi bukaNowa, ngenyanga yesibini, ngosuku lweshumi elinesixhenxe enyangeni leyo, kanye ngayo loo mini, yagqabhuka yonke imithombo yamanzi enzonzobila enkulu, iingcango zezulu zavuleka.
Ngokunyaniseka eliZwini laKhe, uThixo wawuzisa uNogumbe emvakwe ntsuku ezisixhenxe kulonyaka wama600, ngosuku lwe 17 kwinyanga ye2 kwiKhalenda enxulumaniswe nobomi bukaNowa. Yayilusuku lwe 17 kwinyanga yesibini apho uThixo wavala icango lwenqanawe, eqinisekisa ukhuselo lwabaKhe. Ebonakalisa ngokupheleleyo kubobonke abangaphandle kwenqanawe. Ngokuqinisekileyo ukuba bazakutshabalala bonke ngoku kuloo ntshabalalo yelizwe:
Genesis 7:16,17 Zangena iinkunzi neemazi kwinyama yonke; zangena njengoko uThixo ebawisele umthetho. UYehova wamvalela ngaphakathi. Yaba ngunogumbe imihla emashumimané ehlabathini, anyuka amanzi, awufukula umkhombe, wafunquleka emhlabeni.
Ngaphambili kuxeliwe ukuba ixesha lamabandla lifikelelwe esiphelweni ngonyaka ka1988AD. Kwenzeka ukuba ixesha lamabandla, láqala ngomhla wePentekoste (22 May) kunyaka ka33AD. Kwenzeka emva kwe 1955yeminyaka ixeshala mabandla lafikelela esiphelweni ngomhla we21 May, eyayingumhla omnye phambi kwe Pentekoste ku1988.
Isibhalo sisifundisa ukuba ixeshalo kuphelalwa kwamabadla liyakwenzeka xeshanye nokuqala kwembandezelo enkulu:
Matthew 24:21 Kuba ngelo xesha kuyakubakho imbandezelo enkulu, ekungazanga kubekho injalo kwasekuqalekeni kwehlabathi, kwada kwaba kalokunje, ekungasayi kubuye kubekho injalo.
Nge21 May 1988, uThixo wagqiba ukusebenzisa imvaba namabandla alomhlaba. UMoya kaThixo wawashiya onke amabandla uSatana, umntu wesono wangena emabandleni walawula ngeloxesha. Isibhalo sisifundisa ukuba elixeshalibi lomgwebo emabandleni iyakubalithuba elingama 23eminyaka. Ama23eminyaka ezeleyo (8400yentsuku ngqo!) iyakuqala ngo 21 May ,1988 uyakuma nge21 May 2011. Olulwazi lwafumaneka eSibhalweni, lwahluke tu kulwazi lweminyaka engama 7000 ukusuka kuNogumbe. Ngokoke, siyabona ama 23eminyaka ezeleyo yembandezelo enkulu iphela ngomhla we 21May2011. Lemini yiyo ngqo! Imini yokuphela kwe kwembandezelo enkulu, kwaye ikwayiyo nalendawo, ithi kuse mva kwama 7000 eminyaka emvako Nongumbe we ntsuku zikaNowa.
Khumbula uThixo wavala umnyango wenqanawa ngomhla we17 ngenyanga ye 2 kwi khalenda kaNowa. Sifumene nokuba umhla we21 May 2011sisiphelo sexesha le mbandezelo enkulu. Kukho ubundlelwane obukhulu phakathi kwenyanga yesibini nomhla we17 wekhalenda kaNowa, ne21May 2011 kwiKhalenda yethu (Gregorian Calender). Olunxulumelwano alunakubonakala nje ngokufundwa, kude kunikwe inqwalasela nakwenye ikhalenda, yesiHebere okanye Khalenda (yeSibhalo). UMay 21,2011 uba ngumhla we17 kwinyanga yesibini kwikhalenda yesiHebere. Ngalento, uThixo uyangqina ukuba sinolwazi oluchanekileyo ngama 7000eminyaka ngomngcelelewexesha ukusukaNogumbe. Umhla we21May,2011 lusuku (yidate) ehlanganayo nosuku uThixo awavalangayo umnyango womkhombe kaNowa. Ngale ndawo nangolunye ulwazi esilufumeneyo esibhalweni, umhla we21May 2011 ngumhla uThixo ayokuthabatha ngayo abonyulwa abakhe abase ezulwini. Umhla we21May 2011 ngumhla womgwebo! Lusuku uThixo avala ngalo usangolwe ntsindiso emhlabeni.
Ngamanye amazwi, Ngokuba nexesha lembandezelo enkulu ephela ngosuku olubalulwa ngomhla we17 kwinyanga yesibini kwiKhalenda kaNowa. UThixo ngaphandle kwamathanda buzo. uchaza kuthi ukuba ngumhla lo azakuvala ngonaphakade isango lokungena emazulwini:
John 10:9 Ndim isango: kuba umntu uthe wangena ngam, wosindiswa; uyakungena ephuma, afane notyani.
Isibhalo sicace gca! ukuba uKrestu nguye kuphela isango lokungena ezulwini. Nguye *kuphela imbangi yethu ebukumkanini bezulu:
Acts 4:12 Kananjalo usindiso alukho kuwumbi; kuba kananjalo akukho gama limbi phantsi kwezulu, linikiweyo phakathi kwabantu, esimelwe kukusindiswa ngalo.
Kothi isango(uYesu)lakuvalwa ngoMhla womGwebo, akusekhondlela yantsindiso kwakhona emhlabeni:
Isityilelo 3:7 …Utsho oyiNgcwele, oyiNyaniso, lowo unaso isitshixo sikaDavide; lowo uvulayo kungavali namnye, avale kungavuli namnye,
IsiBhalo sifundisa ukuba ngomhla we21May2011, ngamakholwa enyaniso kuphela awonyulwe nguThixo ukusindiswa (bayakuxhwilwa ) ukuthathelwa phezulu baphume emhlabeni bahlangane neNkosi emoyeni babenaYo ngonaphakade:
1Tesalonika 4:16,17 Ngokuba iNkosi ngokwayo iya kuhla emazulwni inendanduluko, inelizwi lesiphatha-zithunywa, inexilongo lika Thixo, baze abafele kuKristu bavuke kuqala; sandule thina babudlayo ubomi, basaseleyo, sixwilelwe emafini kwakunye nabo, siye kuyikhawulela iNkosi esibhakabhakeni; size ngokunjalo sihlale sihleli, sindawonye neNkosi.
Bonke abanye abantu, izigidi-gidi (billions of people) bazakushiywa ngemva bajongane nobubibentlungu, nobubi bomgwebo kaThixo inyanga ezintlanu (5months) ezimbi zentuthumbo emhlabeni:
Isityilelo 9:3-5 Emsini apho kwaphuma iinkumbi, ezeza emhlabeni, zanikwa ingunya, njengoba benegunya oonomadukudwane bomhlaba. Kwathiwa kuzo, ize utyani bomhlaba zingaboni, nanye into eluhlaza, nanye into engumthi; ibe ngabantu bodwa, bona abo bangenalo itywina likaThixo emabunzini abo. Zanikwa ingunya lokungababulali, bathuthunjelwe nje kodwa inyanga ezintlanu, intuthumbo yazo yayinjengentuthumbo yoonomadukudwane, xa athe wamhlaba umntu.
Ngenceba kaThixo nangemfesane Yakhe engathethekiyo. usinika isilumkiso kwangaphambili azakukwenza. ngoMhla womGwebo 21May 2011 elixesha lenyanga ezi 5 zentuthumbo embi iyakuqalela abemibonke bomhlaba. Iyakuba ngumhla wama 21May2011 apho uThixo ayakuvusa bonke abafileyo, abafa bafakwa engcwabeni. inyikima iyaku dlakaza wonke umhlaba kwaye umhlaba awunabangcina abafileyo babo(Isaya26:21) Abantu abafa besindisiwe bayakufumana ukuvuswa kwemizimba yabo, ngephanyazo, babesebewu shiya lo mhlaba bayokuba kunye neNkosi ngonaphakade. Abo bangasindiswanga bovuswa nabo kodwa imizimba yabo engenabomi iyakusasazwa ebusweni bomhlaba wonke ukufa koba ndawo yonke.
INkosi iyagxininisa kwezinyanga zintlanu zentsabalala kwizahluko zokugqibela ze Genesis isahluko7:
Genesis 7:24 Aba namandla amanzi ehlabathini imihla elikhulu elinamanci amahlanu.
Inyanga ezintlanu emvakomhla we21May2011iyakuba ngumhla we 21Oktoba 2011. Ngokunjalo lo mhlawe 21Oktoba 2011 ngumhla wokugqibela womthendeleko wokuhlanganisa esibhalweni (owawubanjwa kwanga xeshanye nomthendeleko wokuhlanganisa). Owokuhlanganisa ubanjwa ngenyanga yesixhenxe kwiKhalenda yesiHebere. Indlela uThixo athetthangayo ngalomsitho esiBhalweni yahluke kakhulu:
Eksodos 23:16 …Nomthendeleko wokuhlnganisa, osekupheleni konyaka, ekuhlanganiseni kwakho imisebenzi yakho entsimini.
Eksodos 34:22 Uze uwenze umthendeleko weeveki, wentlahlela yokuvunwa kwengqolowa; nomthendeleko wokuhlanganisela ukutya emakhaya ekupheleni konyaka.
Umthendeleko we tempile /Wokuhlanganisa wawubizwa ngoba “ngowokuphela konyaka” nangona wawuqhutywa ngenyanga yesixhexne kwiKhalenda yesiHebere, ingeyo mpela nyaka. Isizathu sale nzalisekiso yomoya ingakumbi lo wona umthendeleko kukuphela kwelizwe. Usukulokugqibela 21Octoba 2011 lusuku lokugqibela lomthendeleko wokuhlanganisa ikwalusuku lokugqibela lokubakho balomhlaba. isibhalo sibonisa ukuba iyakwenzeka ngomhla we21 Oktoba 2011 kulendawo ilndelayo:
2Petros 3:10 Iya kufika ke imini yeNkosi njengesela ebusuku, eliya kuthi ngayo izulu lidlule liqhuqhumba, zithi ke iziqalelo zitshe, zichithakale, nomhlaba nayo imisebenzi ekuwo itshiswe kuthi tu.
Kwa, nelizwe lonke nezizwe zonke, bonke abo bonileyo kuThixo bashiywa ngemva basele betshiswa ngomlilo batshatyalaliswe ngonaphakade:
2Tesalonika 1:8,9 Inomlilo odangazelayo, ibaphindezela abangamaziyo uThixo, nabazilulameliyo iindaba ezilungileyo zeNkosi yethu uYesu Kristu; bona abo baya kuva ukubethwa, inthsabalalo engunaphakade ke leyo bemke ebusweni beNkosi, nasebuqaqawulini bokomelela kwayo;
Ngomhla wama21Oktoba 2011 uThixo uzakuyitshabalalisa kuthi tu! yonke indalo nabo bonke abantu abangafumenanga ntsindiso kaYesu Krestu nayo. Intlawulo ebuhlungu kahkulu yesono nembambano noThixo iyakugqityezelwa kukuphulukana nobomi obunguna phakade, ngo21 ku Oktoba 2011, bonke ababantu bophela nya bangaze baphinde babekho, Hayi ukuba lusizi bendoda enesidima, eyenziwe ngomfanekiso kaThixo, iyakufa njengesilwanyana itshabalale ngona phakade:
Indumiso 49:12 Ke umntu enobuhandiba akanakuhlala, Ufana neenkomo ezi zitshabalalayo.
Kuninzi esinokwabelana ngako, Kodwa ndiyakucela mntu, Lumka ixesha lentsindiso lizakuvalwa msinyane. UThixo ulinike ilizwe iminyaka engama 7000 ukusuka kuNogumbe, kwaye ngoku sinentsuku ezimbalwa ukufika kumhla we21 May 2011, Sakuthi siqabuka ixesha libe seliphele tu. Amaqakamba ambalwa aseleyo eglasini yethu yokubala ixesha (our hourglass)zakuba sezitshone zaphela zimke ngonaphakade, Nangona ixesha elincinane lisekho, kusekho ithemba elihle laye nabanina namhlanje:
2Kwabasekorinte 6:2 Kuba uthi, ndakúva ngexesha elamkelekileyo, Ndakúsiza ngomhla wosindiso. Yabonani, lingoku ixesha elamkeleke kakuhle; yabonani, ungoku umhla wosindiso:
Akumthathi xesha lide uThixo ukusindisa umntu. ngeyure zokugqibela zobomi balomoni unezono ezingamasikizi, lo moni emnqamlezweni wasindiswa nguKrestu:
Luke 23:42,43 Wathi kuYesu, Uze undikhumbule, Nkosi, xa uthe weza usebukumkanini bakho. UYesu wathi kuye, Inene, ndithi kuwe, Namhlanje ùya kuba nam eParadesi.
Umthandazo wethu ngowokuba, ufumane lencwdana ngomoya wokunyaniseka nenkathalo le uyinikwe ngawo. Njenokuba ifunda eliphetshana, sicela uqwalasele ivesi nezahluko zicatshulwe esiBhalweni, ngoba zililizwi likaThixo, nokokuba, ziqulathe ngokwenene amandla negunya. Kuphela kwethemba lethu lentsindiso kukufunda ilizwi likaThixo. Kungoku apho isango(uKristu) lentsindiso livuliweyo. Kungoku apho uThixo asindisa isihlwele esikhulu elizweni lonke ngaphandle kwemvaba namabandla:
Isityilelo 7:9,13,14 Emva koko ndabona, naso isihlwele esikhulu, ebekungekho namnye unako ukusibala, siphuma kuzo zonke iintlanga, nezizwe, nabantu, neelwimi, simi phambi kwetrone naphambi kweMvana, bathiwe wambu ngeengubo ezinde ezimhlophe, benamasundu ezandleni zabo,…Aba bathiwe wambu ngengubo ezindde ezimhlophe bangoobani na? bevelaphi na? Ndithi kuyo, Nkosi, nguwe owaziyo.Yathi kum, Aba ngabaphumáyo embandezelweni enkulu, bazihlamba ingubo zabo ezinde, bazenza mhlophe egazini leMvana.
UThixo usindisa ngokuva iLizwi laKhe, hayi ngenye indlela:
KwabaseRoma 10:17 Ngoko ke ukholo luphuma eludabeni, udaba ke lukho ngelizwi likaThixo.
Funda isiBhalo nosapholwakho lonke (ingakumbi abantwana) njengokuba ufunda, thandazela inceba. Thandaza kuThixo wenceba nonesisa wesiBhalo mhlawubi uyakusindisa kwintshabalalo esondelayo. Siyafunda ngokuncane ngemfesane kaThixo engummangaliso kwincwadi kaYona. UThixo waqala ngokubalumkisa nabo abemi baseNiniva ngentshabalalo ezela isixeko sabo:
Yona 3:4-9 UYona waqala ukungena kuloo mzi uhambo losuku olunye, wamemeza, wathi, Zisaya kuba ziintsuku ezimashumi mané, iNinive ibhukuqwe. Amadoda aseNinive akholwa kuThixo, amemeza uzilo, ambatha ezirhwexayo, ethabathela kwabakhulu bawo, esa kwabancinane bawo. Lafika ilizwi elo kukumkani waseNinive; wesuka etroneni yakhe, wayisusa wayibeka phantsi ingubo yakhe ende, wazigubungela ngezirhwexayo, wahlala phantsi eluthuthwini. Wathi, makudandulukwe kutshiwo eNinive ngomthetho wokumkani nezikhulu zakhe, ukuthi: Umntu nempahla enkulu, iinkomo nempahla emfutshane, mazingevi nento; mazingadli, mazingaseli namanzi; maze azigubungele ngezirhwexayo umntu nempahla enkulu, akhale kuThixo ngokuna mandla, abuye elowo andleni yakhe embi, elungonyamelweni olusezandleni zakhe. Ngubani na owaziyo ukuba akangebuyi kanti azohlwaye uThixo, abuye ekuvutheni komsindo wakhe ukuze singabhubhi?
UThixo zange abatshabalalise abemi base Niniva. Nangona kunjalo, akubonakalingathi uThixo angangazenzi injongo zakhe zokutshabalalisa umhlaba ngo2011, Singazi ngezenzo zakhe kubantu baseNiniva ukuba uThixo (tenderhearted) untliziyo enothando ezeleyinceba. Ifanele kukusikhuthaza lonto ngabanye siye kuThixo simbongozele ubunzulu benceba yakhe.
Indumiso 86:15,16 Ke wena, Nkosi yam, unguThixo onemfesane, onobabalo, Ozeka kade umsindo, omkhulu ngenceba nenyaniso. Ndíbheke, undibabale…
Ngolwazi olungcono ndwendwela:
Simamele emoyeni “sisasaza nge intanethi” icandelo lethu okanye ulandele iPaiktaalk simahla. Ungasitsalelasimahla ku: 1-877-897-6222 (eUSA /eAMERIKA kuphela).
Ungawushiya umyalezo okanye ubuzo okanye loonto ufuna ukuyithetha kwa:
www.ebiblefellowship.com/contactus .
Okanye sibhalele ku:
EBible Fellowship, P.O. Box 1393, Sharon Hill, PA 19079 USA
May21_2009.08.10-Xhosa


text:
AMABALI EBHAYIBHILE ANEMIFANEKISO
Ibali LeBhayibhile Elinemifanekiso
Oonyana BakaYakobi
Funda ngoonyana bakaYakobi abalishumi abathengisa ngomntakwabo uYosefu ebukhobokeni. Funda ibali elinemifanekiso kwi-intanethi okanye kwiPDF
OKUNGAKUMBI
UNowa Unokholo KuThixo
Esalathiswa nguThixo, uNowa wakha umkhombe ukuze asindise intsapho yakhe kumkhukula. Yintoni onokuyifunda ngokholo kwibali likaNowa nomkhukula?
UAdam NoEva Bacingela Iziqu Zabo
Yintoni eyenzekayo ngenxa yokuba benza isigqibo esibi?
UDavide Uba Nesibindi
Yintoni eyayibangela ukuba uDavide abe nethemba lokuba uza kumoyisa uGoliyati? Kutheni unokuba nesibindi sokuba unokwenza izinto ezifanelekileyo?


text:
INQAKU ELINGUMXHOLO | NGABA UKUFA SISIPHELO?
Inxeba Lokufelwa
Ukufa yinto engathandekiyo, kangangokuba abantu abaninzi abathandi ukuthetha ngako. Kodwa ke, sonke siyazi ukuba asinakukuphepha. Ibe inxeba elibangelwa kukufa libuhlungu kakhulu.
Akukho nto sinokuyenza enokusinceda sikulungele ngokupheleleyo ukufa komzali, kweqabane okanye komntwana. Loo ntlungu inokusifikela singalindelanga okanye ngokuthe ngcembe. Enoba kuza njani na, asinakuyiphepha intlugu eza nokufa, ibe kunokusishiya sixhwalekile.
UAntonio, owaswelekelwa ngutata wakhe kwingozi yemoto uthi: “Kuba ngathi mntu uthile utshixe indlu yakho waza wemka nezitshixo. Awunakukwazi ukuphinda ungene. Ushiyekelwe ziinkumbulo zodwa, ibe kufuneka uphile naloo nto. Ekubeni oko kubonakala njengokungabi nanceba, usenokungakukholelwa, kodwa kube kungekho nto unokuyenza.”
Xa wafikelwa yintlungu efanayo, uDorothy, owaba ngumhlolokazi eneminyaka eyi-47, wagqiba kwelokuba akhangele iimpendulo. Ekubeni wayefundisa kwisikolo secawa sabantwana, wayengacingi ukuba ukufa sisiphelo, kodwa wayengazi ukuba kwenzeka ntoni kanye-kanye xa umntu efile. Wabuza kumfundisi wakhe waseTshetshi wathi: “Kwenzeka ntoni kuthi xa sisifa?” Lo mfundisi waphendula wathi: “Akukho mntu uyaziyo loo nto, kufuneka silinde de sizibonele.”
Ngaba ayikho enye into esinokuyenza ngaphandle ‘kokulinda de sizibonele’? Ngaba singaze sazi enoba ukufa sisiphelo sento yonke?


text:
Yiba Nesibindi—UYehova Unawe!
“Yiba nesibindi womelele. . . . uYehova uThixo wakho unawe.”—YOSH. 1:9.
1, 2. (a) Ziziphi iimpawu eziya kusinceda sikwazi ukunyamezela izilingo? (b) Luyintoni ukholo? Yenza umzekelo.
AYIKHO into esivuyisa njengokukhonza uYehova. Sekunjalo, njengabo bonke abantu siyehlelwa ziingxaki, ibe ‘sisenokubandezeleka ngenxa yobulungisa.’ (1 Pet. 3:14; 5:8, 9; 1 Kor. 10:13) Kufuneka ukholo nesibindi ukuze sikwazi ukunyamezela ezi zilingo.
2 Luyintoni ukholo? Umpostile uPawulos wathi: “Ukholo lululindelo oluqinisekisiweyo lwezinto ezithenjiweyo, ubungqina obucacileyo bezinto zokwenene nangona zingabonwa.” (Heb. 11:1) Enye inguqulelo yeBhayibhile iluchaza ngolu hlobo: “Ukholo lusisiqinisekiso sezinto esinethemba lazo. Ukholo sisiqinisekiso sezinto esingenakuzibona.” (The Simple English Bible) “Isiqinisekiso” luxwebhu oluqinisekisa ukuba singabanini bomhlaba. Ekubeni sinokholo lokuba uThixo usoloko ezizalisekisa izithembiso zakhe, oko kufana nokuba sifumene “isiqinisekiso” esixabisekileyo. Seyisekile ukuba izithembiso zikaThixo ziza kuzaliseka kwanokuba zonke izinto asixelela zona kwiLizwi lakhe ziyinyaniso, kuquka izinto esingenakuzibona.
3, 4. (a) Kuthetha ukuthini ukuba nesibindi? (b) Yiyiphi enye indlela esinokulomeleza ngayo ukholo lwethu nesibindi?
3 Ukuba nesibindi kukukwazi ukuthetha nokwenza ngaphandle koloyiko xa sikwiimeko ezinzima neziyingozi. Ukuba nesibindi kuthetha ukuqiniseka nokuba nenkalipho, nokukulungela ukubandezeleka ngenxa yoko sikukholelwayo.—Marko 6:49, 50; 2 Tim. 1:7.
4 Sonke siyakunqwenela ukuba nokholo nesibindi. Kodwa kunokubakho amaxesha apho sivakalelwa ukuba asinazo ngokwaneleyo ezi mpawu. Xa kunjalo, iBhayibhile isichazela ngamawaka abakhonzi bakaThixo ababeyimizekelo emihle yokholo nesibindi. Ngoko enye indlela yokomeleza ezi mpawu kukucinga ngeminye yaloo mizekelo.
UYEHOVA WABA NOYOSHUWA
5. Yintoni ekwakufuneka ifunyanwe nguYoshuwa, ukuze abe yinkokeli efanelekileyo?
5 Makhe sibuyele emva kwiminyaka emalunga nama-3 500 eyadlulayo. Ngoku sekudlule iminyaka engama-40 uYehova ehlangule izigidi zamaSirayeli eYiputa aza akhokelwa ngumprofeti uMoses. Ngoku uneminyaka eli-120 yaye uya kwincopho yeNtaba yeNebho aze abone iLizwe Lesithembiso, emva koko afe. Ezihlangwini zakhe kungena uYoshuwa, indoda ‘ezele ngumoya wobulumko.’ (Dut. 34:1-9) Umkhosi wamaSirayeli sele ukulungele ukuthabatha ilizwe lakwaKanan. Ukuze uYoshuwa abe yinkokeli efanelekileyo, kufuneka afumane kuThixo ubulumko, ukholo, isibindi, nentembelo.—Dut. 31:22, 23.
6. (a) Incwadi kaYoshuwa 23:6, ithi kutheni kufuneka sibe nesibindi? (b) Sifunda ntoni kumazwi akwiZenzo 4:18-20 nakwiZenzo 5:29?
6 Ubulumko, isibindi, nokholo awayenalo uYoshuwa ezo zinto zimele ukuba zawomeleza amaSirayeli kulo minyaka mininzi yokulwa ethimba ilizwe lakwaKanan. Kwakungafuneki nje abe nesibindi sokulwa, kodwa ayemele abe naso nesibindi sokuthobela uThixo. Ngaphambi nje kokuba afe, uYoshuwa wathi kuwo: “Nimele nibe nesibindi kakhulu nigcine nize nenze konke okubhalwe encwadini yomthetho kaMoses ngokungaze nisuke kuyo niye ngasekunene okanye ngasekhohlo.” (Yosh. 23:6) Nathi simele sibe nesibindi ukuze sithobele uYehova lonke ixesha, ngakumbi xa abantu befuna senze into engafunwayo nguThixo. (Funda iZenzo 4:18-20; 5:29.) Ukuba siyalucela ukhokelo kuYehova size sithembele kuye, uya kusinika isibindi esisifunayo.
OKO UNOKUKWENZA UKUZE “IPHUMELELE INDLELA YAKHO”
7. Yintoni ekwakufuneka ayenze uYoshuwa ukuze abe nesibindi sokwenza ukuthanda kukaYehova ngempumelelo?
7 Ukuze sibe nesibindi sokwenza ukuthanda kukaThixo, simele silifunde iLizwi lakhe size sikwenze oko likutshoyo. Yiloo nto kanye uYehova awayixelela uYoshuwa ukuqala kwakhe ukulawula: “Yiba nesibindi womelele kakhulu ukuze unyameke wenze ngokuvumelana nawo wonke umthetho uMoses umkhonzi wam awakuyalela wona.” Waphinda wathi: “Le ncwadi yomthetho ayifanele isuke emlonyeni wakho, yaye umele uyifunde ngesandi esiphantsi imini nobusuku, ukuze wenze ngenyameko ngokuvumelana nako konke oko kubhalwe kuyo; kuba ke ngoko uya kuyenza iphumelele indlela yakho wandule ke wenze ngobulumko.” (Yosh. 1:7, 8) UYoshuwa ‘waphumelela’ kuba walithobela elo cebiso. Nathi siya kuba nesibindi size siphumelele ekumkhonzeni uThixo ukuba siyamthobela.
Umxholo wonyaka wowama-2013 uthi: “Yiba nesibindi womelele. . . . uYehova uThixo wakho unawe.”—Yoshuwa 1:9
8. Sisiphi isibhalo othatyathwe kuso umxholo wonyaka wowama-2013, yaye ucinga ukuba loo mazwi aya kukunceda njani?
8 UYoshuwa umele ukuba womelezwa gqitha ngala mazwi kaYehova athi: “Yiba nesibindi womelele. Musa ukothuka okanye unkwantye, kuba uYehova uThixo wakho unawe naphi na apho uya khona.” (Yosh. 1:9) UYehova usenathi nanamhlanje. Ngoko ke, asimele ‘sothuke okanye sinkwantye’ enoba sifumana ziphi izilingo. Sinomdla ngakumbi kula mazwi athi: “Yiba nesibindi womelele. . . . uYehova uThixo wakho unawe.” La mazwi akuYoshuwa 1:9 aye akhethwa ukuze abe ngumxholo wonyaka wowama-2013. Wona neminye imizekelo yabantu abanokholo nesibindi aza kusinceda sibe nentembelo ngakumbi kwezi nyanga zizayo.
NGESIBINDI BAKHETHA UKWENZA UKUTHANDA KUKATHIXO
9. URahabhi walubonisa ngaziphi iindlela ukholo nesibindi?
9 Xa uYoshuwa wathumela iintlola ezimbini kwaKanan, uRahabhi ihenyukazi wazifihla ngoxa ezikhomba kwelinye icala iintshaba zazo. Ngenxa yokholo nesibindi, yena nentsapho yakhe basinda xa amaSirayeli ayetshabalalisa isixeko saseYeriko. (Heb. 11:30, 31; Yak. 2:25) Kakade ke, uRahabhi wayeka ukuziphatha kakubi waza wakholisa uYehova. Bambi abaye bangamaKristu baye banokholo nesibindi baza batshintsha ubomi babo ukuze bakholise uThixo.
10. Yayinjani imeko xa uRute wayekhetha ukuba ngumnquli kaYehova, ibe wasikelelwa njani nguYehova?
10 Emva kokufa kukaYoshuwa, ngesibindi umMowabhikazi uRute walumela ngokuqinileyo unqulo olunyulu. Ekubeni indoda yakhe efileyo yayingumSirayeli, umele ukuba wayemazi uYehova. Uninazala ongumhlolokazi uNahomi, owayefelwe ngoonyana bakhe, wayehlala kwaMowabhi kodwa wagqiba ekubeni abuyele eBhetelehem, kwaSirayeli. Apho endleleni, uNahomi wacela uRute ukuba abuyele kubantu bakowabo, kodwa wala ukubuyela, esithi: “Musa ukundibongoza ukuba ndikushiye, ndijike ekukuphelekeni . . . Abantu bakowenu baya kuba ngabantu basekhaya, noThixo wakho abe nguThixo wam.” (Rute 1:16) URute wayengadlali xa esitsho, kuba ethubeni watshata noBhohazi, indoda eyayisisalamane sentsapho kaNahomi. Bazala unyana owaba ngukhokho kaDavide noYesu. Ngokwenene uYehova uyabasikelela abo banesibindi nokholo!.—Rute 2:12; 4:17-22; Mat. 1:1-6.
ABANINZI BAZIBEKA ESICHENGENI!
11. UYehoyada noYehoshebha babonisa njani ukuba banesibindi, ibe kwaba nayiphi imiphumo oko?
11 Isibindi nokholo lwethu ziyomelela xa sibona ukuba uThixo uyabaxhasa abo benza ukuthanda kwakhe baze bakhusele nabazalwana babo. Ngokomzekelo, cinga ngoMbingeleli Omkhulu, uYehoyada nenkosikazi yakhe uYehoshebha. Emva kokufa kukaKumkani uAhaziya, unina uAtaliya wababulala bonke abantwana bale kumkani, waza wazenza ukumkanikazi. Noko ke, uYehoyada noYehoshebha bazibeka esichengeni bafihla uYehowashe, unyana ka-Ahaziya iminyaka emithandathu. Kunyaka wesixhenxe, uYehoyada wenza uYehowashe ukumkani waza wayalela ukuba kubulawe uAtaliya. (2 Kum. 11:1-16) UYehoyada waphinda wanceda uYehowashe ukuze ahlaziye itempile. Ekufeni kwakhe eneminyaka eli-130 ubudala lo mbingeleli wangcwatywa nookumkani “ngenxa yokuba wenza okulungileyo kwaSirayeli nakuThixo oyinyaniso nendlu Yakhe.” (2 Kron. 24:15, 16) Ngenxa yokuba nesibindi kukaYehoyada nenkosikazi yakhe, umnombo wentsapho awayeza kuvela kuyo uMesiya wakhuseleka.
12. UEbhedi-meleki wabonisa njani ukuba unesibindi?
12 UEbhedi-meleki, owayesisicaka endlwini kaKumkani uZedekiya, wazibeka esichengeni ngenxa kaYeremiya. Iinkosana zakwaYuda zatyhola uYeremiya kukumkani zisithi wayezenza buthathaka izandla zamajoni, ibe wakukholelwa oko waza wazivumela ukuba zimenze nantoni na. Zaye zamphosa kwiqula elinzulu ukuze afele apho. (Yer. 38:4-6) UEbhedi-meleki wacela uKumkani uZedekiya ukuba ancede uYeremiya. Ngesi senzo, uEbhedi-meleki wayebubeka esichengeni ubomi bakhe kuba babebaninzi abantu ababemthiyile uYeremiya. UZedekiya wavuma waza wayalela uEbhedi-meleki ukuba athabathe amadoda angama-30 ukuze akhuphe uYeremiya equleni. Esebenzisa uYeremiya, uThixo wathembisa uEbhedi-meleki ukuba wayeya kusinda xa iBhabhiloni ihlasela iYerusalem. (Yer. 39:15-18) UThixo uyabavuza abanesibindi sokwenza ukuthanda kwakhe.
13. AmaHebhere amathathu abonisa njani ukuba anesibindi, ibe sifunda ntoni thina kweli bali lawo?
13 Malunga neminyaka engama-600 ngaphambi kokufika kukaKristu, amaHebhere amathathu angabakhonzi bakaThixo avuzwa ngenxa yokuba nokholo nesibindi. UKumkani uNebhukadenetsare wayalela ukuba zonke izikhakhamela zaseBhabhiloni zihlanganisane ukuze ziqubude kumfanekiso omkhulu wegolide. Nabani na ongawuthobeliyo loo myalelo wayeza kuphoswa ezikweni elivutha umlilo. Ngentlonelo la maHebhere mathathu amxelela oku uNebhukadenetsare: “UThixo wethu esimkhonzayo, unako ukusihlangula. Uya kusihlangula ezikweni elivutha umlilo, nasesandleni sakho kumkani. Kodwa ukuba akunjalo, makwazeke kuwe, kumkani, ukuba asiyi kubakhonza oothixo bakho, nomfanekiso wegolide owumisileyo asiyi kuwunqula.” (Dan. 3:16-18) KuDaniyeli 3:19-30 sifumana ingxelo ebangel’ imincili ngendlela uYehova awasindisa ngayo la maHebhere. Nakuba sisenokungaze sisongelwe ngokuphoswa emlilweni, kodwa kukho amaxesha esimele sithobele uThixo kwiimeko ezinzima. Siqinisekile ukuba uThixo uya kusisikelela xa sinokholo nesibindi.
14. Ngokutsho kukaDaniyeli isahluko 6, sisiphi isenzo senkalipho awasenzayo, ibe kwaphumela entweni oko?
14 Iintshaba zikaDaniyeli zeyisela uKumkani uDariyo ekubeni amisele umthetho owawuza kumfaka engxakini uDaniyeli. Zathi kukumkani: “Wonk’ ubani obongoza nakuwuphi na uthixo okanye umntu ongenguwe, kumkani, kwiintsuku ezingamashumi amathathu, ufanele aphoswe emhadini weengonyama.” Nakule inkalo uDaniyeli akazange agungqe kukholo nenkalipho yakhe. Wathi akuva ngalo mthetho “wasuka waya endlwini yakhe, yaye, iifestile zegumbi lakhe eliseluphahleni zazivulekele ngaseYerusalem, wafika waguqa ngamadolo izihlandlo ezithathu ngemini, wathandaza, edumisa uThixo wakhe, njengoko wayeqhele ukwenjenjalo.” (Dan. 6:6-10) Waphoswa emhadini weengonyama, kodwa uYehova wamhlangula!—Dan. 6:16-23.
15. (a) UAkwila noPrisila balubonisa njani ukholo nesibindi? (b) Atheth’ ukuthini amazwi kaYesu akuYohane 13:34, ibe amaKristu amaninzi aye alubonisa njani olo thando?
15 IBhayibhile isixelela ukuba uAkwila noPrisila babeka esichengeni iintamo zabo ngenxa kaPawulos. (IZe. 18:2; Roma 16:3, 4) Ngesibindi bathobela umyalelo kaYesu othi: “Ndininika umyalelo omtsha, wokuba nithandane; kanye njengoko ndinithandileyo mna, ukuba nani nithandane.” (Yoh. 13:34) UMthetho kaMoses wawusithi umntu umele athande abanye kanye njengokuba ezithanda. (Lev. 19:18) Yintoni ke ‘eyayintsha’ kulo mthetho kaYesu? Kaloku wona uthi simele sithande abanye kangangokuba sikulungele ukuncama ubomi bethu ngenxa yabo, njengokuba naye wancama obakhe ngenxa yethu. AmaKristu amaninzi aye abonisa uthando ngokuzibeka esichengeni ukuze akhusele abazalwana bawo ekonzakalisweni okanye ekubulaweni ziintshaba.—Funda eyoku-1 kaYohane 3:16.
16, 17. Yiyiphi indlela olwaluvavanywa ngayo ukholo lwamaKristu enkulungwane yokuqala? Yiyiphi indlela oluye lwavavanywa ngayo okholo lwamanye amaKristu namhlanje?
16 NjengoYesu, amaKristu enkulungwane yokuqala ayenqula uYehova kuphela. (Mat. 4:8-10) Ayesala ukunyusa iziqhumiso ukuze anqule umlawuli waseRoma. (Bona umfanekiso.) Kwincwadi yakhe ethi Those About to Die, uDaniel P. Mannix uthi: “Isibingelelo somlilo ovuthayo sasidla ngokugcinwa kwibala le midlalo. Ekuphela kwento eyayifunwa kwibanjwa, kukutshiza nje isiqhumiso emlilweni libe likhululekile. Lalicaciselwa ukwenjenjalo asikokunqula umlawuli, kodwa kukuvuma ukuba umlawuli waseRoma unguthixo. Sekunjalo, amaKristu ayengalalanisi kuba nje efuna ukukhululwa.”
17 Nawo amaKristu anamhlanje awayevalelwe kwiinkampu zoxinaniso zamaNazi ejamelene nokufa ayesoloko enikwa ithuba lokuzikhulula ngokulalanisa ukuze aphephe ukufa. Ekuphela kwento eyayifunwa kuwo kukutyobela nje uxwebhu oluchaza ukuba amlahlile uYehova. Kodwa ambalwa awakwenzayo oko. Ebudeni bemfazwe yaseRwanda, amaNgqina angamaTutsi namaHutu ayezibeka esichengeni ukuze akhuselane. Kwimeko ezinjalo, kufuneka ukholo nesibindi.
KHUMBULA, UYEHOVA UNATHI!
18, 19. Yiyiphi imizekelo yabantu ababenokholo nesibindi eseBhayibhileni enokusinceda sishumayele?
18 Ngoku sinikwe elona lungelo likhulu kwawakha axhanyulwa ngabakhonzi bakaThixo emhlabeni, ilungelo lokushumayela ngoBukumkani nokwenza abafundi. (Mat. 24:14; 28:19, 20) Simbulela gqitha uYesu ngomzekelo obalaseleyo awasimisela wona. “Wahambela kwizixeko ngezixeko nakwiidolophana ngeedolophana, eshumayela yaye evakalisa iindaba ezilungileyo zobukumkani bukaThixo.” (Luka 8:1) Njengaye, kufuneka sibe nokholo nesibindi ukuze sishumayele ngoBukumkani. UThixo unokusinceda sibe nesibindi njengoNowa, ‘umshumayeli wobulungisa kwihlabathi labantu abangenabuthixo’ ababeza kutshatyalaliswa ngomkhukula.—2 Pet. 2:4, 5.
19 Ukuthandaza kuya sinceda ukuze sishumayele. Abanye abafundi bakaYesu ababetshutshiswa bathandazela ukuqhubeka ‘belithetha ilizwi ngenkalipho,’ ibe uThixo wabaphendula. (Funda iZenzo 4:29-31.) Ukuba uyoyika ukushumayela kwindlu ngendlu, cela uYehova akuphe isibindi nokholo olungakumbi, ibe uya kukunceda.—Funda iNdumiso 66:19, 20. *
20. Luluphi uncedo esilufumanayo thina bakhonzi bakaYehova?
20 Akuyonto ilula ukuhlala sisenza ukuthanda kukaThixo kweli hlabathi lingendawo. Kodwa ke asisedwa. UThixo unathi. Siphinda sincedwe nguNyana wakhe, oyiNtloko yebandla. Olunye uncedo silufumana kubazalwana bethu, amaNgqina kaYehova angaphezu kwe-7 000 000 ehlabathini lonke. Ngamana sonke singaqhubeka sinokholo size sishumayele iindaba ezilungileyo njengoko kunkenteza umxholo wonyaka wowama-2013 othi: “Yiba nesibindi womelele. . . . uYehova uThixo wakho unawe.”—Yosh. 1:9.
^ isiqe. 19 Ukuze ufumane imizekelo engakumbi yabantu ababenesibindi funda inqaku elithi “Yiba Nesibindi Womelele Kakhulu,” kwiMboniselo kaFebruwari 15, 2012.


text:
UKUNCEDA IINTSAPHO | ABAFIKISAYO
Ukuba Nesimilo Xa Usebenzisa Ifowuni
INGXAKI
Uhleli netshomi yakho niyancokola, kusuke kungene isms efowunini yakho. Ufanele wenze ntoni?
Uyifunde ngoxa nincokola.
Uthi “uxolo ndicela ukufunda le sms.”
Uqhubeke uthetha netshomi yakho ungayihoyi le sms.
Inomsebenzi na into oyenzayo xa kungena isms? Ewe inawo!
OKO UMELE UKWAZI
Ukubhalela isms omnye umhlobo ngoxa uhleli nomnye kufana nokudlala umdlalo owuthandayo kodwa ube ungawudlali ngendlela yawo. Usenokuthi, ‘Kodwa ziitshomi zam zombini nje.’ Sifuneka xa kulapho ke isimilo. Phofu loo nto ayithethi ukuba ufanele ngoku ube nocwangco gqitha ude uzenze mdala. Kodwa ke nantsi inyani: Ukuba awunasimilo kwiitshomi zakho, kungekudala uya kuzibona sowungenazo.
Ngoba kutheni? Kaloku abantu abakuthandi ukungaxatyiswa. Intwazana enguBeth * ithi, “Ndiyadikwa xa ndithi ndincokola netshomi yam ibe imane ijongana nefowuni yayo ngokungathi kukho le nto ibhetele iyilindeleyo!” Ucinga ukuba uBeth uza kuyinyamezela ixesha elingakanani loo nto?
Khawucinge ngendlela wena oyisebenzisa ngayo ifowuni, uze ujonge ezaa ndlela zintathu sithethe ngazo ekuqaleni. Ukhetha eyiphi wena? Mhlawumbi uyabona ukuba u-A ayisosimilo. Kodwa uthini ngo-B no-C? Ngaba kuwe kukrwada ukuphazamisa incoko kuba nje ufuna ukujonga isms? Okanye ubona kukrwada ukungayihoyi isms kuba uncokola?
Njengokuba ubona, akululanga ukuba nesimilo. Kodwa iBhayibhile inganceda, kuba ithi: “Kanye njengoko nifuna abantu benze kuni, yenzani ngendlela efanayo kubo.” (Luka 6:31) Unokulisebenzisa eli cebiso leBhayibhile xa usebenzisa ifowuni. Njani?
OKO UNOKUKWENZA
Khetha amaxesha afanelekileyo okubhala isms. Umfana onguRichard uthi, “Ngamanye amaxesha kuye kungene isms ezinzulwini zobusuku. Ayibalulekanga nakangako, qha iphazamisana nobuthongo bam!” Khawuzibuze, ‘Ngaba ndiyababhalela abantu isms ngexesha ekusenokwenzeka ukuba balele ngalo?’—Umgaqo weBhayibhile: INtshumayeli 3:1.
Thetha kamnandi. Incoko yakhiwa ngamazwi, isandi selizwi, imbonakalo yobuso nezimbo zomzimba. Kodwa ke ezo zinto aziveli xa kubhalwa phantsi. Ngoko ke, ungayinonga njani into oyibhalayo? UJasmine ucebisa ngokuthi: “Bhala amazwi amnandi. Njengokuthi ‘Unjani namhlanje?’ ‘Ndiyacela’ nokuthi ‘Enkosi.’”—Umgaqo weBhayibhile: Kolose 4:6.
Yiba nobulumko. Phinda ubuyele ekuqaleni kweli nqaku phantsi komxholo othi “Ingxaki.” Ukuba ubulindele isms ebalulekileyo, kungafuneka uqhawule incoko ucele ukuya kuyihoya. Kodwa amaxesha amaninzi, isms inokujongwa ngelinye ixesha. Intombazana uAmy eneminyaka eyi-17 ithi, “Ifowuni ayibaleki, uza kuyifumana isekhona xa itshomi yakho igqibile ukuncokola, kodwa ungathi ugqiba ukubhala isms ibe itshomi yakho sele ingekho.” Unokwenza okufanayo naxa uhleli nabahlobo, mhlawumbi nisepatini. UJane intombi eneminyaka eyi-18 uthi, “Sukusoloko ucofana nefowuni xa uhleli nabantu ngoba loo nto inokubenza bacinge ukuba udikiwe ngabo.”
Cinga ngaphambi kokuba ucofe iqhosha lokuthumela isms. Ngaba le sms uza kuyithumela ayizukuqondwa ngenye indlela na? Ngaba imifanekiso oyithumela nesms ibonisa le nto kanye uyibhalileyo? UAmber oneminyaka eyi-21 uthi, “Ukuba uyadlala beka ubuso obuncumileyo. Abantu bayakhathazeka ibe bangade baxabane kuba bengayiqondanga loo nto ithunyelweyo efowunini mhlawumbi bekudlalwa.”—Umgaqo weBhayibhile: IMizekeliso 12:18.
Yinyani into yokuba, ibalulekile indlela oyisebenzisa ngayo ifowuni!
Into omawucinge ngayo: Ukuba nesimilo kuhambisana nothando. Unokulubonakalisa njani uthando? IBhayibhile ithi: “Uthando luzeka kade umsindo yaye lunobubele. Uthando alunakhwele, alugwagwisi, alukhukhumali, aluziphathi ngokungandilisekanga, alufuni ezalo izilangazelelo, alucaphuki.” (1 Korinte 13:4, 5) Kwezi mpawu zothando, luluphi wena ekufuneka uphucule kulo?
^ isiqe. 11 Amanye amagama atshintshiwe.


text:
INQAKU ELINGUMXHOLO | UYESU USISINDISA ENTWENINI?
Ukufa Nokuvuswa KukaYesu—Kunokuthetha Ntoni Kuwe?
“Kholwa kwiNkosi uYesu yaye uya kusindiswa.”—IZenzo 16:31.
La mazwi angenakulibaleka athethwa ngumpostile uPawulos noSilas kumgcini-ntolongo kwisixeko saseMakedoni, eFilipi. Babethetha ukuthini? Ukuze sibone ukuba kudibana njani ukusindiswa kwethu nokufa kukaYesu, simele sazi isizathu sokuba sisifa. Yiva oko kufundiswa yiBhayibhile.
Abantu babengadalelwanga ukufa
“UYehova uThixo wamthabatha umntu waza wambeka emyezweni wase-Eden ukuba awulime aze awunyamekele. Kwaye uYehova uThixo wamwisela lo myalelo umntu: ‘Kuyo yonke imithi yomyezo ungadla wanele. Kodwa wona umthi wokwazi okulungileyo nokubi uze ungadli kuwo, kuba mhla uthe wadla kuwo uya kufa ngokuqinisekileyo.’”—Genesis 2:15-17.
UThixo wabeka umntu wokuqala uAdam kumyezo wase-Eden, iparadesi elapha emhlabeni ezele izilwanyana zasendle neyokozela izityalo ezihle. Kwakukho imithi yeziqhamo uAdam awayenokutya kuyo ngokukhululekileyo. Sekunjalo, uYehova uThixo wamyalela ngokungqalileyo uAdam ukuba angatyi kumthi nje omnye, emlumkisa ukuba wayeya kufa ukuba wayengathobelanga.
Ngaba sasicacile kuAdam eso silumkiso? Wayekwazi ukuba kuthetha ukuthini ukufa, wayeqhele ukubona izilwanyana zisifa. Ukuba uAdam wayedalelwe ukuba afe ekugqibeleni, isilumkiso sikaThixo sasiya kufana nokoyikiswa ngenyok’ efileyo. Kunoko, uAdam wayesazi ukuba xa emthobele uThixo, angatyi kula mthi, wayeya kuhlala ephila—wayengayi kufa.
Abanye bakholelwa ukuba la mthi wawuthetha ukwabelana ngesondo, kodwa ayinakuba yinyani leyo. Kaloku uYehova wayefuna ukuba uAdam nenkosikazi yakhe uEva ‘baqhame bande bawuzalise umhlaba baze baweyise.’ (Genesis 1:28) UYehova wayethetha ngomthi wokoqobo. Wawubiza ngokuba ngumthi “wokwazi okulungileyo nokubi” kuba wawumela ilungelo analo uYehova lokuxelela abantu oko kulungileyo nokubi. Ukungatyi kula mthi kwakungayi kuthetha nje ukuba uAdam wayemthobela uThixo kuphela, kodwa kwakuya kuthetha nokuba unombulelo kuLowo wamdalayo waza wamsikelela ngolu hlobo.
UAdam wafa ngenxa yokungamthobeli uThixo
“Wathi kuAdam: ‘Ngenxa yokuba . . . uyewadla kuwo umthi endakunikaumyalelo ngawo, . . . uya kudla isonka sokubila kobuso bakho udeubuyele emhlabeni, kuba uthatyathwe kuwo. Ngokuba uluthuli, uyakubuyela kwaseluthulini.’”—Genesis 3:17, 19.
UAdam watya kumthi awayeyalelwe ukuba angatyi kuwo. Ukungathobeli kuka-Adam kwakungeyonto emele ibethwe ngoyaba. Wayevukela, ejongela phantsi zonke izinto ezintle uYehova awayemenzele zona. Ngokutya kwakhe kula mthi, wayebonisa ukuba akasafuni kulawulwa nguYehova, ekhetha ukuzilawula, nto leyo eyayiza kuphumela kwintlekele.
Kwenzeka kanye oko kwathethwa nguYehova, uAdam wafa ekugqibeleni. UThixo wamdala “ngothuli lomhlaba” uAdam, ibe wamxelela ukuba “uya kubuyela kwaseluthulini.” UAdam akazange aye kuphila komnye ummandla enamzimba wumbi. Ukufa kwakhe kwakuthetha ukuba akasaphili, kanye njengokuba uthuli awayethatyathwe kulo lungaphili.—Genesis 2:7; INtshumayeli 9:5, 10.
Sifa ngenxa yokuba siyinzala ka-Adam
“Isono sangena ngamntu mnye ehlabathini nokufa ngaso isono, ngaloo ndlela ukufa kwasasazeka kubo bonke abantu ngenxa yokuba bonke bonayo.”—Roma 5:12.
Ukungathobeli kuka-Adam—ukona kwakhe—kwabangela intlungu engaphezulu lee kunaleyo yayilindelekile. Ngokona, uAdam akazange aphoswe kukuphila nje ubomi obuqhelekileyo, iminyaka eyi-70 okanye eyi-80, kodwa waphoswa kukuphila ngonaphakade. Ngaphezu koko, xa uAdam wonayo waphulukana nokufezeka, waza wosulela yonke inzala yakhe ngokungafezeki.
Sonke siyinzala ka-Adam. Ngenxa yakhe, singazikhethelanga ke phofu, sifumene ilifa lomzimba ongafezekanga, osisisulu sesono nokufa. UPawulos wayichaza kakuhle intlungu esikuyo. Wathi: “Ndingowokwenyama, ndithengiswe phantsi kwesono. Hayi usizana endilulo! Ngubani na oya kundihlangula kulo mzimba usisisulu sokufa?” Waphinda waziphendula ngelithi: “Ndiyambulela uThixo ngaye uYesu Kristu iNkosi yethu!”—Roma 7:14, 24, 25.
UYesu wancama ubomi bakhe ukuze siphile ngonaphakade
“UBawo uye wamthumela uNyana wakhe njengoMsindisi wehlabathi.”—1 Yohane 4:14.
UYehova uThixo uye wenza indlela yokulungisa umonakalo obangelwe sisono, neyokusikhulula kwisohlwayo sokufa ngonaphakade. Njani? Wathumela uNyana wakhe oyintanda esuka ezulwini, waza wazalwa engumntu ongenasono njengoAdam. Kodwa ngokungafaniyo noAdam, uYesu “akazange enze sono.” (1 Petros 2:22) Ngenxa yokuba wayefezekile, uYesu wayengekho phantsi kwesohlwayo sokufa, ibe wayenokuphila ngonaphakade, engumntu ofezekileyo.
Endaweni yoko, uYehova wavumela ukuba uYesu abulawe ziintshaba zakhe. Emva kweentsuku ezintathu uYehova wamvusa esisidalwa somoya ukuze xa kufika ixesha, akwazi ukubuyela ezulwini. UYesu wanikela kuThixo ngexabiso lobomi bakhe obugqibeleleyo ukuze athenge oko uAdam nenzala yakhe baphulukana nako. UYehova walamkela elo dini, nto leyo eyavula ithuba lokuba abo babonisa ukholo kuYesu bafumane ubomi obungunaphakade.—Roma 3:23, 24; 1 Yohane 2:2.
Ngaloo ndlela, uYesu wathenga oko kwalahlwa nguAdam. Wanyamezela intlungu yokufa ukuze sifumane ubomi obungunaphakade. IBhayibhile ithi: ‘UYesu wabandezeleka ekufeni, ukuze ngobubele obungasifanelanga bukaThixo angcamle ukufa ngenxa yabantu bonke.’—Hebhere 2:9.
Eli lungiselelo lisityhilela into eninzi ngoYehova. Kuba ubulungisa bukaThixo buphakamile, abantu abangafezekanga bebengenakukwazi ukuzihlawulela. Sekunjalo, uthando nenceba anazo zamchukumisela ekubeni afikelele imilinganiselo ebekwe kwanguye ngexabiso elikhulu kakhulu—ukuhlawula ngoNyana wakhe.—Roma 5:6-8.
UYesu wavuswa ekufeni yaye nabanye baza kuvuswa
“UKristu uvusiwe kwabafileyo, intlahlela kwabalele ekufeni. Ekubeni ukufa kungomntu, nokuvuka ekufeni kukwangomntu. Kuba kanye njengoko kuAdam bonke besifa, ngokunjalo nakuKristu bonke baya kwenziwa baphile.”—1 Korinte 15:20-22.
Alithandabuzeki elokuba uYesu wayekhe waphila waza wafa, kodwa ke, buphi ubungqina bokuba waye wavuswa kwabafileyo? Obunye bobona bungqina bubambekayo bobokuba emva kokuba uYesu evusiwe, wabonakala kubantu abaninzi kwindawo namaxesha ahlukahlukeneyo. Kwesinye isihlandlo wabonakala kubantu abangaphezu kwe-500. Umpostile uPawulos wathetha ngesi sihlandlo kwileta awayibhalela abaseKorinte, esithi abanye babo ababekho apho babesaphila, ebonisa ukuba bangakungqina oko bakubonayo nabakuvayo.—1 Korinte 15:3-8.
Kubalulekile ukuqonda ukuba xa uPawulos wabhala ukuba uKristu ‘wayeyintlahlela’ yabo baza kuvuswa, wayebonisa ukuba ekuhambeni kwethuba nabanye babeya kuvuswa. NoYesu buqu wathi kwakusiza ixesha lokuba “bonke abo bakumangcwaba enkumbulo balive ilizwi lakhe baze baphume.”—Yohane 5:28, 29.
Ukuze siphile ngonaphakade simele sibe nokholo kuYesu
“UThixo walithanda kakhulu ihlabathi kangangokuba wanikela ngoNyana wakhe okuphela kwamzeleyo, ukuze wonk’ ubani obonisa ukholo kuye angatshabalali kodwa abe nobomi obungunaphakade.”—Yohane 3:16.
Amaphepha okuqala eBhayibhile asixelela ngexesha okwaqala ngayo ukufa nendlela esaphulukana ngayo neParadesi. Amaphepha okugqibela asixelela ngexesha apho uThixo aya kuginya ngalo ukufa, aze abuyisele iParadesi emhlabeni. Abantu baya kutsho baphile ubomi obanelisayo ngonaphakade. ISityhilelo 21:4 sithi: ‘Akusayi kubakho kufa.’ Ukusiqinisekisa ngenyaniso yaloo mazwi, ivesi 5 ithi: “La mazwi athembekile yaye ayinyaniso.” UYehova ukwazi ngokupheleleyo ukwenza oko akuthembisayo.
Ngaba uyakholelwa ukuba “la mazwi athembekile yaye ayinyaniso”? Ngoko funda okungakumbi ngoYesu Kristu uze ube nokholo kuye. Ukuba wenza oko, uYehova uya kukuthanda. Awuyi kutyeba ziintsikelelo zakhe nje kuphela kodwa uya kuba nethemba lobomi obungunaphakade eParadesi, apho kungasayi kubakho kufa, “kuzila nakukhala nantlungu kwakhona.”
Funda Okungakumbi
Intlawulelo—Esona Sipho Sikhulu SikaThixo
Yintoni intlawulelo? Unokungenelwa njani kuyo?


text:
ISAHLUKO SESHUMI ELINESIXHENXE
“Khangela! Ikhobokazana LikaYehova!”
1, 2. (a) UMariya wafumana wuphi umbuliso ovela kumntu angamaziyo? (b) Sisiphi isigqibo ekwakufuneka asenze uMariya yaye sabutshintsha njani ubomi bakhe?
UMARIYA wayemangalisiwe njengoko kwakungena undwendwe kowabo. Aluzange lucele ukuthetha noyise okanye unina. Lwaluze kubona yena! Wayeqinisekile ukuba lwalungaveli eNazarete. Ekubeni idolophu yakowabo yayincinane, kwakulula ukumazi umhambi. Olu ndwendwe lwalahlukile kwabanye abantu. Lwambulisa ngendlela engaqhelekanga uMariya neyayintsha ngokupheleleyo kuye, lusithi: “Bhota, wena ubabalwe kakhulu, uYehova unawe.”
2 Le yindlela iBhayibhile esazisa ngayo ngoMariya, intombi kaHeli, yaseNazarete, kwiphondo laseGalili. Eli yayilixesha elinzima ebomini bakhe. Wayeganene noYosefu umchweli
3, 4. Ukuze simazi uMariya, yintoni esimele siyibekele ecaleni, yaye yintoni esiza kunikela ingqalelo kuyo?
3 Abaninzi bayothuka kukufumanisa ukuba iBhayibhile ayithethi kangako ngoMariya. Incinane into esixelela yona ngemvelaphi yakhe, incinane nangakumbi esixelela ngobuntu bakhe yaye ayisixeleli kwanto ngembonakalo yakhe. Kodwa, oko lisixelela kona iLizwi likaThixo ngaye kusifundisa lukhulu.
4 Ukuze simazi kakuhle uMariya, kufuneka sikhangele ngaphaya kwezinto ezininzi ezifundiswa ngaye ziinkonzo ezahlukeneyo. Asizukuthetha ngemifanekiso ezotywe ngabantu neqingqiweyo. Kwakhona masizibekel’ ecaleni iimfundiso zakwalizwi ezintsonkothileyo neenkolelo eziye zajoliswa kweli bhinqa lithobekileyo, izibizo ezifana nesithi “uMama kaThixo” nesithi “uKumkanikazi weZulu.” Kunoko, masinikel’ ingqalelo koko kutyhilwa yiBhayibhile. Iyasinceda sibone ukholo lwakhe nendlela esinokuluxelisa ngayo.
Ukutyelelwa Yingelosi
5. (a) Sifunda ntoni ngoMariya kwindlela awasabela ngayo kumbuliso kaGabriyeli? (b) Sisiphi isifundo esibalulekileyo esisifunda kuMariya?
5 Undwendwe lukaMariya lwalungengomntu nje oqhelekileyo. Lwaluyingelosi egama layo inguGabriyeli. Xa wathi kuMariya “ubabalwe kakhulu,” “waphazamiseka ngokunzulu” ngamazwi akhe, ezibuza ngalo mbuliso ungaqhelekanga. (Luka 1:29) Ngubani lo wayembabale kakhulu? UMariya wayengalindelanga ukuba ababalwe kakhulu phakathi kwabantu. Kodwa le ngelosi yayithetha ngokubabalwa nguYehova uThixo. Loo nto yayibalulekile kuye. Sekunjalo akazange azixelele ukuba wayebabalwe nguThixo. Ukuba sifuna ukubabalwa nguThixo, singaze sizixelele ukuba sele sibabalwe, siya kufunda isifundo esibalulekileyo awayesiqonda kakuhle uMariya. UThixo uyabachasa abanekratshi, kodwa uyabathanda aze abaxhase abathobekileyo.
UMariya akazange azixelele ukuba ubabalwe nguThixo
6. Liliphi ilungelo elingenakuthelekiswa nanto elanikwa uMariya yingelosi?
6 Kwakuza kufuneka athobeke uMariya, kuba le ngelosi yayiza kumnika ilungelo elingenakuthelekiswa nanto. Yathi wayeza kuzala umntwana owayeza kuba ngoyena ubalulekileyo kubo bonke abantu. UGabriyeli wathi: “UYehova uThixo uya kumnika itrone kaDavide uyise, kwaye uya kulawula njengokumkani phezu kwendlu kaYakobi ngonaphakade, yaye ubukumkani bakhe abuyi kuba nasiphelo.” (Luka 1:32, 33) Ngokuqinisekileyo uMariya wayesazi isithembiso esasenziwe nguThixo kuDavide kwiminyaka engaphezu kwewaka eyadlulayo, sokuba omnye wenzala yakhe uya kulawula ngonaphakade. (2 Sam. 7:12, 13) Unyana wakhe wayeza kuba nguMesiya ababekhangele kuye abantu bakaThixo kangangeenkulungwane.
7. (a) Umbuzo kaMariya usibonisa ntoni ngaye? (b) Abantu abaselula banokufunda ntoni kuMariya?
7 Ukongezelela koko, ingelosi yamxelela ukuba unyana wakhe wayeza “kubizwa ngokuba nguNyana woYena uPhakamileyo.” Ekubeni uMariya wayengumntu, wayeza kumzala njani uNyana kaThixo? UMariya wayezibuza ukuba uza kumzala njani umntwana eyedwa? Wayeganene noYosefu kodwa wayengekatshati naye. Wathetha phandle wabuza wathi: “Kuza kubakho njani na oku, ekubeni ndingenazintlobano zokwazana nandoda?” (Luka 1:34) Phawula ukuba uMariya wayengenantloni ngokuchaza ukuba wayengazani nandoda. Kwelinye icala wayekuxabisa ukuba nyulu kwakhe. Namhlanje, ulutsha oluninzi alukuxabisanga ukuhlala lunyulu, yaye luyalugculela olo luziphethe kakuhle. Ngokwenene ihlabathi litshintshile. Noko ke, uYehova akatshintshanga. (Mal. 3:6) Njengokuba kwakunjalo ngexesha likaMariya, uyabaxabisa abo babambelela kwimilinganiselo yakhe yokuziphatha.
8. Kwakuza kwenzeka njani ukuba uMariya, nangona engafezekanga azale umntwana ofezekileyo?
8 Nangona wayengumkhonzi kaThixo othembekileyo, uMariya wayengafezekanga. Wayeza kumzala njani umntwana ofezekileyo, uNyana kaThixo? UGabriyeli wathi: “Umoya oyingcwele uya kukufikela, namandla Oyena Uphakamileyo aya kukusibekela. Ngenxa yeso sizathu kwanoko kuzalwayo kuya kubizwa ngokuba kungcwele, uNyana kaThixo.” (Luka 1:35) Igama elithi ngcwele lithetha “ukucoceka” nokuba “nyulu.” Ngokuqhelekileyo, abantu badla ngokudlulisela ukungacoceki nesono kubantwana babo. Noko ke, kule meko uYehova wenza ummangaliso. Wayeza kufudusela ubomi boNyana wakhe kwisibeleko sikaMariya aze asebenzise amandla akhe, okanye umoya oyingcwele ukuze ‘asibekele’ uMariya athintele isono singadluleli kuye. Ngaba uMariya wasikholelwa isithembiso sengelosi? Wasabela njani?
Indlela Awasabela Ngayo UMariya KuGabriyeli
9. (a) Kutheni bephazama nje abagxeki ngokuthandabuza ibali likaMariya? (b) UGabriyeli walomeleza njani ukholo lukaMariya?
9 Abantu abangakholelwayo kwimimangaliso, kuquka nabafundisi bezakwalizwi beNgqobhoko, abayikholelwa into yokuba ibhinqa elingazani nandoda lingazala umntwana. Nangona befunde bayityekeza, kukho inyaniso elula ebasithelayo. Njengokuba esitsho uGabriyeli, “uThixo akavakalisi nto ingenakwenzeka.” (Luka 1:37) UMariya wawajonga njengayinyaniso amazwi kaGabriyeli, wayelibhinqa eliselula elalinokholo. Noko ke, ukuba nokholo kwakhe akuthethi kuthi wayenguvuma zonke. Njengaye nawuphi na umntu oqiqayo, kwakufuneka kubekho ubungqina awayeza kulusekela kubo ukholo lwakhe. UGabriyeli wongeza kobo bungqina wayesele enabo. Wamchazela ngesizalwana sakhe esele sikhulile uElizabhete, owayengafumani bantwana. UThixo wabangela ukuba akhulelwe ngokungummangaliso!
10. Kutheni singenakugqiba kwelokuba izinto zaziza kuba lula kuMariya?
10 UMariya wayeza kuthini ngoku? Wayenomsebenzi awayemele awenze nobungqina obabubonisa ukuba uThixo wayeza kuyenza yonke into eyayithethwe nguGabriyeli. Asimele sicinge ukuba eli lungelo laliza kwenza kube mnandi. Kaloku, wayesaganene noYosefu. Ngaba wayeza kutshata naye akufumanisa ukuba ukhulelwe? Nalo msebenzi wawubonakala ulucelomngeni olungathethekiyo. Kwakubandakanyeke obona bomi buxabisekileyo kuzo zonke izidalwa zikaThixo —uNyana wakhe amthandayo! Kwakuza kufuneka amnyamekele ngoxa wayelusana olungenakuzenzela nto aze amkhusele kwihlabathi elingendawo. Le yayiyimbopheleleko enzima ngokwenene.
11, 12. (a) Amanye amadoda awomeleleyo nanokholo aye asabela njani kwizabelo ezivela kuThixo? (b) Impendulo kaMariya kuGabriyeli isibonisa ntoni ngaye?
11 IBhayibhile ibonisa ukuba kwanamadoda awomeleleyo, anokholo maxa wambi ayedla ngokuba madolw’ anzima ukwamkela izabelo ezivela kuThixo. UMoses wakhalaza wathi wayengakwazi ukuthetha. (Eks. 4:10) Yena uYeremiya wathi “ndiyinkwenkwe nje,” esithi wayesemncinane ukuba angakwazi ukwenza umsebenzi awayewunikwe nguThixo. (Yer. 1:6) NoYona wasibaleka isabelo sakhe! (Yona 1:3) Kuthekani ngoMariya?
12 Amazwi akhe abonisa ukuthobeka asankenteza nanamhlanje. Wathi kuGabriyeli: “Khangela! Ikhobokazana likaYehova! Ngamana kungenzeka kum ngokwendlela ovakalise ngayo.” (Luka 1:38) Ikhobokazana yayingoyena mntu uphantsi; lalilawulwa yinkosi yalo ngokupheleleyo. Leyo yindlela awayevakalelwa ngayo uMariya ngeNkosi yakhe, uYehova. Wayesazi ukuba ukhuselekile ezandleni zakhe, uthembekile kwabo bathembekileyo kuye, nokuba wayeza kumsikelela ekubeni wayesenza konke awayenokukwenza ukuze aphumeze esi sabelo.
UMariya wayesazi ukuba ukhuselekile ezandleni zikaThixo wakhe othembekileyo, uYehova
13. Umzekelo kaMariya usinceda njani ekwenzeni izinto uThixo afuna sizenze nezinokubonakala zinzima?
13 Maxa wambi uThixo usenokufuna senze into ebonakala inzima, okanye ingenakwenzeka. Noko ke, kwiLizwi lakhe usinika izizathu ezininzi zokuba simthembe, sixhomekeke kuye njengokuba uMariya wenzayo. (IMize. 3:5, 6) Ngaba siza kwenjenjalo? Ukuba senjenjalo, uya kusivuza, asinike izizathu zokuba sibe nokholo olomelele ngakumbi kuye.
Ukutyelela UElizabhete
14, 15. (a) UYehova wamvuza njani uMariya xa watyelela uElizabhete noZekariya? (b) Amazwi kaMariya akuLuka 1:46-55 abonisa ntoni ngaye?
14 Izinto ezathethwa nguGabriyeli ngoElizabhete zamchukumisa uMariya. Kuwo onke amabhinqa akhoyo ehlabathini, akakho umntu owayenokuyiqonda imeko yakhe ngaphezu kukaElizabhete. UMariya waxhabasha waya kummandla wakwaYuda, mhlawumbi yayiluhambo olwalunokuthabatha iintsuku ezintathu okanye ezine. Njengokuba wayengena ekhayeni likaElizabhete noZekariya umbingeleli, uYehova wongeza kobo bungqina wayesele enabo ukuze omeleze ukholo lwakhe. Wathi akubulisa uMariya ngoko nangoko usana lwaxhuma luvuyo esibelekweni sikaElizabhete. Wazaliswa ngumoya oyingcwele waza wabhekisa kuMariya ‘njengonina weNkosi yam.’ UThixo watyhilela uElizabhete ukuba unyana kaMariya wayeza kuba yiNkosi yakhe, uMesiya. Waphefumlelwa ukuba ancome uMariya ngokuthobela kwakhe, esithi: ‘Unoyolo naye lowo ukholiweyo.’ (Luka 1:39-45) Ewe, yonke into uYehova ayithembise uMariya yayiza kwenzeka!
15 Naye uMariya wathetha. Amazwi akhe abhaliwe kwiLizwi likaThixo. (Funda uLuka 1:46-55.) La ngawona mazwi made akhe athethwa nguMariya eBhayibhileni, ibe asityhilela okuninzi ngaye. Abonisa ukuba ungumntu onombulelo nonoxabiso, njengokuba encoma uYehova ngokumwonga ngelungelo lokuba ngumama kaMesiya. Abonisa ubunzulu bokholo lwakhe, njengokuba echaza uYehova njengothoba abantu abanekratshi nabanamandla aze aphakamise abantu abaphantsi nabangahlwempu abafuna ukumkhonza. Kwakhona asityhilela ubunzulu bolwazi lwakhe. Ngokutsho kolunye uqikelelo, ubhekisela kwiZibhalo zesiHebhere izihlandlo ezingaphezu kwama-20! *
16, 17. (a) UMariya nomntwana wakhe basibonisa njani isimo sengqondo esifanele kukuxeliswa? (b) Utyelelo lukaMariya kuElizabhete lusikhumbuza ngayiphi intsikelelo?
16 Kucacile ukuba uMariya wayecinga nzulu ngeLizwi likaThixo. Sekunjalo wayethobekile, ethetha ngokusuka kwiZibhalo kunokuba athethe izinto zakhe. Umntwana owayekhula esibelekweni sakhe ngenye imini wayeza kubonisa umoya ofanayo, esithi: “Oko ndikufundisayo asikokwam, kodwa kokwalowo wandithumayo.” (Yoh. 7:16) Sakuba senza kakuhle ukuba sizibuza oku: ‘Ngaba ndinentlonelo enzulu ngeLizwi likaThixo? Okanye ngaba ndikhetha iingcamango okanye iimfundiso zam?’ Isimo sengqondo sikaMariya sizicacele.
17 UMariya wahlala noElizabhete iinyanga ezimalunga nezintathu, ngokuqinisekileyo umele ukuba wayekhuthazwa nguye. (Luka 1:56) Omabini la mabhinqa asikhumbuza ngokubaluleka kobuhlobo bokwenene. Ukuba sifuna abahlobo abamthanda ngokwenene uThixo wethu, uYehova, ngokuqinisekileyo siya kukhula ngokomoya size sisondele kuyo. (IMize. 13:20) Ekugqibeleni kwafuneka uMariya agoduke. Wayeza kuthini uYosefu xa efumanisa ukuba ukhulelwe?
UMariya NoYosefu
18. Yintoni uMariya awayixelela uYosefu, yaye wasabela njani?
18 UMariya akazange alinde kude kubonakale isisu ngaphambi kokuba achazele uYosefu ukuba ukhulelwe. Kwakuza kufuneka amchazele uYosefu. Ngaphambi kokuba athethe naye, umele ukuba wayezibuza ukuba iza kusabela njani le ndoda ilungileyo neyoyika uThixo. Sekunjalo, wamchazela yonke into eyenzekileyo. Njengokuba uqonda, uYosefu waphazamiseka kakhulu. Wayefuna ukuyikholelwa le nto ayixelelwa yile ntombazana ayithandayo, kodwa kwakubonakala ngathi ihenyuzile. IBhayibhile ayisixeleli ukuba wayecinga ntoni. Kodwa iyasixelela ukuba wayefuna ukumala, kuba izibini eziganeneyo zazijongwa njengezitshatileyo. Noko ke, wayengakufuni ukumhlazisa, ngoko wakhetha ukumala ngasese. (Mat. 1:18, 19) Umele ukuba wayebuhlungu uMariya xa wayembona esentlungwini ngenxa yale meko wayekuyo. Kodwa uMariya akazange aqumbe.
19. UYehova wamnceda njani uYosefu ukuba enze isigqibo esilungileyo?
19 UYehova wamnceda uYosefu ukuba enze isigqibo esihle. Ephupheni, ingelosi kaThixo yamxelela ukuba uMariya wayekhulelwe ngokungummangaliso. Kumele ukuba oku kwamzisela isiqabu! UYosefu wenza oko kwakwenziwe nguMariya kwasekuqaleni
20, 21. Abantu abatshatileyo kunye nabo baceba ukutshata banokufunda ntoni kuMariya noYosefu?
20 Abantu abatshatileyo
21 Kwelinye icala, singathini ngokuvuma kukaMariya ukutshata noYosefu? Nangona kusenokwenzeka ukuba ekuqaleni kwakunzima ngoYosefu ukuyiqonda le nto yayithethwa nguMariya, walindela kuYosefu ukuba enze isigqibo, ekubeni wayeza kuba yintloko-ntsapho. Eso yayisisifundo esihle kuye kanye njengokuba kunjalo nakumabhinqa angamaKristu namhlanje. Okokugqibela, kumele ukuba ezi ziganeko zabafundisa lukhulu bobabini ngokunyaniseka nokuthetha phandle.
22. Sasinjani isiqalo somtshato kaYosefu noMariya, yaye babelindelwe yintoni?
22 Ngokuqinisekileyo esi sibini simele ukuba sawuqalisa kakuhle umtshato waso. Bobabini babemthanda uYehova uThixo yaye bamele ukuba babefuna ukumkholisa, njengabazali abakhathalayo. Kakade ke, babesalindelwe ziintsikelelo ezingakumbi nalucelomngeni. Kwakuza kufuneka bakhulise uYesu, owayeza kuba ngoyena mntu ubalaseleyo owakhe wakho.
^ isiqe. 15 Phakathi kwezi mbekiselo, uMariya uquka ibhinqa elinokholo uHana, elasikelelwa nguYehova ngomntwana.—Funda ibhokisi ethi “Imithandazo Emibini Echukumisayo,” kwiSahluko 6.


text:
Chapter 1
1 Eyokuqala imbali, Tiyofilo, ndayenza kambe ndibalisa ngezinto zonke awaqala ngazo uYesu ukuzenza kwanokuzifundisa,
2 kwada kwayimini awanyuswa ngayo, akuba ebawisele umthetho ngoMoya oyiNgcwele abapostile awayebanyule;
3 awathi kanjalo, emveni kokuva kwakhe ubunzima, wazimisa ephilile phambi kwabo, ngeziganeko ezininzi, ezibonakalalisa ngokwakhe kubo kwiintsuku ezimashumi mane, ethetha izinto ezingabo ubukumkani bukaThixo.
4 Uthe, ehlanganisene nabo, wabathethela ngelithi, mabangahlukani neYerusalem; mabalinde idinga loYise, awathi ukuthetha, Naliva kum;
5 ngokuba uYohane okunene wabhaptiza ngamanzi; kodwa nina niya kubhaptizwa ngoMoya oyiNgcwele, kungekabi kade emva kwezi ntsuku.
6 Bona ke ngoko, bebuthelene, babembuza besithi, Nkosi, wobubuyisela ngeli xesha na ubukumkani kuSirayeli?
7 Uthe ke kubo, Asikokwenu ukwazi amaxesha nokuba ngamathuba, awamise ngelakhe igunya uBawo.
8 Niya kwamkela ke amandla, akubon’ ukuba uMoya oyiNgcwele uhlile phezu kwenu; nibe ngamangqina am eYerusalem, kwanakulo lonke elakwaYuda nelaseSamariya, kude kuse nasekupheleni komhlaba.
9 Waza etshilo, bakubon’ ukuba bakhangele, wafukulwa; lathi ilifu lemka naye emehlweni abo.
10 Bakuba beqwalasele ezulwini, akubon’ ukuba uyemka, kwabonakala kumi ngakubo amadoda amabini eneengubo ezimhlophe,
11 awatshoyo ukuthi, Madoda, maGalili, nimeleni na nondele ezulwini? Kwayena lo Yesu unyusiweyo kuni, wasiwa emazulwini, uya kuza ngolu hlobo nimbone esiya ngalo emazulwini.
12 Baza babuyela eYerusalem, bevela entabeni ekuthiwa yeyemiNquma, ekufuphi kwiYerusalem, uhambo lwesabatha.
13 Bathe ke bakungena, banyukela egumbini eliphezulu ababehlala kulo, inguPetros, noYakobi, noYohane, noAndreya, uFilipu, noTomas, uBhartolomeyu, noMateyu, noYakobi ka-Alifeyu, noSimon umZeloti, noYuda umzalwana kaYakobi.
14 Aba bonke babezingisa ngamxhelo mnye ekuthandazeni nasekukhungeni, ndawonye nabafazi, noMariya unina kaYesu, kwandawonye naba zalwana bakhe.
15 Ngaloo mihla wesuka wema uPetros phakathi kwabo abazalwana (laye inani lamagama ndawonye lingathi lilikhulu elinamanci amabini), wathi,
16 Madoda, bazalwana, esi sibhalo simelwe kukuba sizaliseke, sathethwayo ngaphambili nguMoya oyiNgcwele ngomlomo kaDavide ngaye uYuda, owaba ngumkhokeli kwabo bambambayo uYesu;
17 ngokuba wayebalelwe kuthi, wasizuza isabelo solu lungiselelo.
18 Lowo ke ngoko wazuza umhlaba ngomvuzo wokungalungisi; wathi ekhahleleke phantsi ngobuso, wagqabhuka phakathi, zaphalala zonke izibilini zakhe.
19 Kwazeka oko kubo bonke abemiyo eYerusalem, wada loo mhlaba ngeyabo intetho kwathiwa yiAkeldama, oko kukuthi, ngumhlaba wegazi.
20 Kuba kubhaliwe encwadini yeeNdumiso kwathiwa, Umzi wakhe mawube yintlango, Kungabikho umiyo kuwo; Buthi nobuveleli bakhe buthatyathwe ngomnye.
21 Ngoko, kuwo amadoda abehamba nathi, ngalo lonke ixesha ebingena iphuma phakathi kwethu iNkosi uYesu,
22 iqalele elubhaptizweni lukaYohane, yada yayimini eyanyuswa ngayo kuthi, kumele ukuba kubekho enye kuwo eba lingqina lokuvuka kwayo, kunye nathi.
23 Bamisa mabini, uYosefu, okuthiwa nguBharsabhas, ogama limbi linguYusto, noMatiya.
24 Bathandaza bathi, Wena, Nkosi, Mazi weentliziyo zabo bonke, yalatha kwaba babini oyena umnyulileyo,
25 ukuba asithabathe isabelo solu lungiselelo nobupostile, awaphambukayo kubo uYuda, ukuze aye kweyakhe indawo.
26 Bawisa amaqashiso abo; lathi iqashiso laphuma noMatiya; wabalelwa ndawonye nabapostile abalishumi elinamnye.


text:
INQAKU ELINGUMXHOLO | NGABA ISIPHELO SIKUFUPHI?
Abaninzi Baza Kusinda Xa Kufika Isiphelo—Nawe Ungasinda
IBhayibhile isichazela ukuba ukufika kwesiphelo kuthetha intshabalalo. Ithi: “Kuya kubakho imbandezelo enkulu ekungazange kubekho injengayo ukususela ekuqaleni kwehlabathi de kube ngoku, . . . Enyanisweni, ngaphandle kokuba loo mihla inqunyulwe, bekungayi kubakho nyama isindayo.” (Mateyu 24:21, 22) Kodwa uThixo usithembisa ukuba abantu abaninzi baza kusinda. Uthi: “Ihlabathi liyadlula . . . , kodwa lowo wenza ukuthanda kukaThixo uhleli ngonaphakade.”—1 Yohane 2:17.
Yintoni ofanele uyenze ukuba ufuna ukusinda xa kutshatyalaliswa eli hlabathi uze ‘uhlale ngonaphakade’? Ngaba ufanele uqokelele ukutya nempahla eninzi okanye wenze amanye amatiletile okuzisindisa? Hayi. Nantsi into iBhayibhile esibongoza ukuba siyenze: “Ekubeni ke zonke ezi zinto ziza kuchithakala, luhlobo luni lwabantu enifanele nibe lulo ngokuphathelele ihambo engcwele nezenzo zozinikelo lobuthixo, nihlale nibulindile yaye nibukhumbula ubukho bemini kaYehova.” (2 Petros 3:10-12) Xa isithi “zonke ezi zinto ziza kuchithakala” ibhekisela koorhulumente abalawulayo nakubantu abakhetha ulawulo loorhulumente kunolukaThixo. Ngoko kucacile ukuba, ukuqokelela izinto eziphathekayo akuyi kusisindisa ekutshabalaleni.
Ngoko ukuze sisinde simele sizinikele kuYehova uThixo size sifunde ngehambo nezenzo ezimkholisayo. (Zefaniya 2:3) Kunokuba silandele umndilili ongazihoyanga iziganeko ezibonisa ukuba isiphelo sikufuphi, simele ‘sihlale sibulindile yaye sibukhumbula ubukho bemini kaYehova.’ AmaNgqina kaYehova angakubonisa eBhayibhileni indlela onokusinda ngayo ngaloo mini.
Funda Okungakumbi
Ziyintoni Iindaba Ezilungileyo?
Funda ukuba ziyintoni iindaba ezilungileyo ezivela kuThixo, kutheni zingxamisekile yaye yintoni ofanele uyenze.
Zintoni Ezifunekayo Ukuze Uyazi IBhayibhile?
Nokuba injani na imvelaphi yakho, unokusazi isigidimi sikaThixo esikwiZibhalo Ezingcwele.


text:
Fundisa Abantwana Bakho
UTimoti—Wayekulungele Yaye Ekufuna Ukukhonza
“NGABA wena ukulungele?” Ngaba wakha wabuzwa lo mbuzo? Lo mntu wayekubuza wayefun’ ukwazi enoba wawukulungele kusini na? Ngokomzekelo, lo mntu usenokuba wayetheth’ ukuthi: ‘Ngaba sele zikho iincwadi zakho zokufunda? Ngaba usifundile isahluko esiza kusifunda?’ Njengokuba siza kubona uTimoti yena wayekulungele.
Kwakhona uTimoti wayekufuna ukukhonza. Ngaba uyakwazi ukuba kuthetha ukuthini oko? Xa uTimoti wayekhonza uThixo wayenesimo sengqondo somnye umkhonzi kaThixo, owathi: “Ndikho! Thuma mna.” (Isaya 6:8) Ngenxa yokuba wayekulungele yaye ekufuna ukukhonza, uTimoti waphila ubomi obuchwayitisayo. Ngaba ungathanda ukuva okungakumbi ngobomi bakhe?—
UTimoti wazalelwa eListra ekumakhulu eekhilomitha ukusuka eYerusalem. Umakhulu wakhe uLoyisi nonina uYunike babengabafundi abakhutheleyo beZibhalo. Naxa uTimoti wayelusana babemfundisa iLizwi likaThixo.—2 Timoti 1:5; 3:15.
Xa uTimoti wayesekwishumi elivisayo, umpostile uPawulos kunye noBharnabhas batyelela eListra okwesihlandlo sokuqala emva kohambo olude. Ngelo xesha unina kaTimoti nomakhulu wakhe babengamaKristu. Ngaba ungathand’ ukuva ngengxaki uPawulos noBharnabhas abagaxeleka kuyo?—Abantu ababengawathandi amaKristu bagibisela uPawulos ngamatye, bamhlasela baza bamrhuqela ngaphandle kwesixeko. Babecinga ukuba ufile.
Abo babekukholelwa oko kwakufundiswa nguPawulos bamngqonga baza bamphakamisa. Ngosuku olulandelayo uPawulos noBharnabhas bemka kodwa babuyela eListra ngokukhawuleza emva koko. Ekubuyeleni kwabo uPawulos wanikela intetho waza wathi kubafundi: “Simele singene ebukumkanini bukaThixo ngokuphumela kwiimbandezelo ezininzi.” (IZenzo 14:8-22) Ngaba uyayazi ukuba uPawulos wayetheth’ ukuthini?—Wayetheth’ ukuthi abanye abantu babengaza kuba thiy’ egazini abantu abakhonza uThixo. Kamva uPawulos wabhalela uTimoti esithi: “Bonke abo banqwenela ukuphila ngozinikelo lobuthixo baya kutshutshiswa.”—2 Timoti 3:12; Yohane 15:20.
Emva kokuba uPawulos noBharnabhas beyishiyile iListra babuyela ekhaya. Emva kweenyanga ezimbalwa, uPawulos wakhetha uSilas ukuze ahambe naye yaye bobabini babuyela emva ukuya kukhuthaza abafundi abatsha kwiindawo uPawulos awayezityelela. Xa bafika eListra, uTimoti wakuvuyela ukuphinda abone uPawulos, uTimoti wayechulumancile xa uPawulos noSilas bacela ukuhamba naye. UTimoti wasamkela eso simemo, wayekulungele yaye ekufuna ukuhamba.—IZenzo 15:40–16:5.
Bahamba bobathathu bebetha ngezikaTshiwo iikhilomitha ezininzi yaye bekhwela nesikhephe. Emva kokuba behambe elunxwemeni bahamba ngeenyawo baya eTesalonika eGrisi. Abantu abaninzi balapho baba ngamaKristu. Kodwa abanye babelugcwabevu ngumsindo. UPawulos, uSilas noTimoti ubomi babo babusesichengeni, ngenxa yoko baya eBhereya.—IZenzo 17:1-10.
UPawulos wayekhathazekile ngamakholwa amatsha awayewafumene eTesalonika kangangokuba wathumela uTimoti ukuba abuyele khona. Ngaba uyayazi ukuba kwakutheni ukuze uPawulos athumele uTimoti?—Kamva uPawulos uchazela amaKristu aseTesalonika esithi: ‘Ukuba aniqinise aze anithuthuzele ukuze ningadimazeki.’ Ngaba uyayazi ukuba kwakutheni ukuze uPawulos athumele uTimoti kwesi sabelo sinzima kangaka?—Isizathu kukuba, abachasi babengamazi kangako uTimoti yaye wayekufuna ukuya. Ukuya eTesalonika kwakufuna inkalipho. Waba yintoni umphumo? Xa uTimoti wabuyela kuPawulos wamchazela indlela awayethembeke ngayo amaKristu aseTesalonika. Ngoko ke, uPawulos wawabhalela esithi: “Sitsho sathuthuzeleka bazalwana.”—1 Tesalonika 3:2-7.
Kwaqengqeleka iminyaka elishumi uTimoti ehamba noPawulos. Emva koko uPawulos wavalelwa entolongweni eRoma yaye uTimoti naye ekwakungekudala ekhululwe entolongweni wayemana emtyelela. Ngoxa wayesentolongweni uPawulos esebenzisa uTimoti njengonobhala wabhala ileta eyayisiya eFilipi. UPawulos wathi: ‘Ndonithumela uTimoti, kuba andinamntu wumbi onokuninyamekela ngokwenene njengaye.’—Filipi 2:19-22; Hebhere 13:23.
Hayi indlela amele ukuba wavuya ngayo uTimoti akuva kuthethwa ngaye ngolo hlobo! UPawulos wayemthanda kakhulu uTimoti ngenxa yokuba wayekulungele yaye ekufuna ukukhonza. Sinethemba lokuba nawe unjalo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
31 “Ndenze umnqophiso namehlo am.+
Ngoko ndinokuzibonakalisa njani ndinikela ingqalelo entombini enyulu?+
2 Yaye sisiphi na isabelo esivela kuThixo phezulu,+
Okanye ilifa elivela kuSomandla phezulu?
3 Ngaba asiyontlekele kumenzi wobubi,+
Nelishwa kwabo baqhelisela okwenzakalisayo?
4 Ngaba akaziboni iindlela zam+
Aze awabale nawo onke amanyathelo am?
5 Ukuba ndihambe namadoda angenanyaniso,+
Nonyawo lwam luyangxama ukuya enkohlisweni,+
6 Uya kundilinganisa ezikalini ezichanileyo+
Yaye uThixo uya kuyazi ingqibelelo yam.+
7 Ukuba ukunyathela kwam kuyaphambuka endleleni,+
Okanye intliziyo yam ilandele amehlo am,+
Okanye kukho isiphene esinamathele ezintendeni zezandla zam,+
8 Mandihlwayele imbewu ize idliwe ngomnye,+
Nenzala yam incothulwe.
9 Ukuba intliziyo yam iwexulwe ngumfazi,+
Yaye ndilalela+ esangweni leqabane lam,
10 Umfazi wam makasilele enye indoda,
Aguqe phezu kwakhe amanye amadoda.+
11 Kuba leyo iya kuba yihambo evakalala,
Yaye oko bekuya kuba sisiphoso esifanele sinikelwe ingqalelo ngabagwebi.+
12 Kuba lowo ngumlilo oya kudla use entshabalalweni,+
Yaye phakathi kwayo yonke imveliso yam iya kumila iingcambu.
13 Ukuba ndandidla ngokusala isigwebo sekhoboka lam
Okanye sekhobokazana lam ekumangalelaneni kwabo nam,
14 Ndinokwenza ntoni ke xa uThixo ephakama?
Yaye ndiya kumphendula ndithini na, xa efuna ingxelo?+
15 Ngaba akenziwanga nguLowo wandenzayo esiswini,+
Ngaba akamnye na Lowo wasilungisayo esibelekweni?
16 Ukuba ndandidla ngokubabandeza uyolo lwabo abasweleyo,+
Yaye ndandiwabangela afiphale amehlo omhlolokazi,+
17 Neqhekeza lam ndandilidla ngokwam,
Ngoxa inkwenkwe engenayise ingalidlanga+
18 (Kuba kwasebutsheni bam yakhulela kum ngokungathi kukuyise,
Yaye ndaqhubeka ndimalathisa kusukela esizalweni sikama);
19 Ukuba ndandidla ngokubona nabani na etshabalala ngenxa yokungabi nasambatho,+
Okanye lowo ulihlwempu engenasigqubuthelo;
20 Ukuba isinqe sakhe sasingandisikeleli,+
Okanye ebezifudumeza kuboya+ obuchetyiweyo bamatakane am eegusha aziinkunzi;
21 Ukuba ndandiyihesha inkwenkwe engenayise,+
Xa ndibona kufuneka uncedo lwam esangweni,+
22 Maliwe igxalaba lam esixhantini salo,
Nengalo yam yaphulwe kwithambo layo elingentla.
23 Kuba intlekele evela kuThixo yayindinkwantyisa,
Yaye ndandingakwazi ukumelana nesidima+ sakhe.
24 Ukuba bendithembele kwigolide,
Okanye kwigolide bendithe, ‘Ndikholose ngawe!’+
25 Ukuba bendidla ngokuba nemihlali ngenxa yokuba impahla yam ininzi,+
Nangenxa yokuba isandla sam sifumene izinto ezininzi;+
26 Ukuba bendidla ngokukubona ukukhanya xa kukhazimla,
Okanye inyanga exabisekileyo xa ihamba,+
27 Yaza intliziyo yam yaqalisa ukuwexulwa emfihlekweni+
Saza isandla sam sawanga umlomo wam,
28 Nako oko bekuya kuba sisiphoso esifanele sinikelwe ingqalelo ngabagwebi,
Kuba bendiya kuba ndimkhanyele uTHIXO oyinyaniso ophezulu.
29 Ukuba bendidla ngokuba nemihlali ekupheleni kwalowo undithiye kakhulu,+
Okanye bendichulumanca ngenxa yokuba efunyenwe bububi—
30 Yaye inkalakahla yam andiyivumelanga yona ukuba yone
Ngokucela isifungo nxamnye nomphefumlo wakhe.+
31 Ukuba amadoda entente yam ebengathanga,
‘Ngubani onokuvelisa nabani na onganeliswanga kukutya kwakhe?’+—
32 Akukho mphambukeli uya kuchitha ubusuku ngaphandle;+
Iminyango yam bendiyivulela emendweni.
33 Ukuba njengomntu wasemhlabeni bendikugubungela ukunxaxha kwam+
Ngokufihla isiphoso sam kwipokotho yehempe yam—
34 Ngenxa yokuba bendisothuswa sisihlwele esikhulu,
Okanye ndinkwantyiswa kukudelwa ziintsapho zaso
Yaye bendisithi cwaka, ndingaphumi ngesango.
35 Owu akwaba bendinothile wokundiphulaphula,+
Ukuze ngokuvumelana nomqondiso wam uSomandla andiphendule!+
Okanye ukuba umntu omangalelene nam ebebhale uxwebhu!
36 Ngokuqinisekileyo bendiya kuluthwala emagxeni am;
Ndizibophe ngalo ngokungathi sisithsaba esizukileyo.
37 Bendiya kumxelela inani lamanyathelo am;+
Ndisondele kuye njengenkokeli.
38 Ukuba umhlaba wam ubuya kukhala ngam ufuna uncedo,
Ize ilile kunye imijelo yawo;
39 Ukuba isiqhamo sawo ndisidle ngaphandle kwemali,+
Nomphefumlo wabanini bawo ndiwubangele wakhefuzela,+
40 Esikhundleni sengqolowa makuphume ukhula olunameva,+
Namakhakakhaka esikhundleni serhasi.”
Aphelile amazwi kaYobhi.
Yithumele
Yithumele
Yobhi 31
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=18&Chapter=31&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D31%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Fundisa Abantwana Bakho
UDavide—Isizathu Sokuba Angoyiki
NGABA ukhe woyike?— * Maxa wambi inkoliso yethu ikhe yoyike. Xa usoyika, yintoni onokuyenza?— Unokuya kumntu omkhulu nowomeleleyo kunawe. Mhlawumbi umama okanye utata wakho angakunceda. Sinokufunda okuninzi kuDavide ngomntu esinokulufuna kuye uncedo. Wavumela uThixo ingoma esithi: “Mna ndiya kukholosa ngawe. . . . Ndikholose ngoThixo; andiyi koyika.”—INdumiso 56:3, 4.
Ucinga ukuba wakufunda kubani uDavide ukungoyiki? Kubazali bakhe?— Ngokuqinisekileyo kunjalo. Uyise uYese wayengukhokho othembekileyo kaYesu Kristu, “iNkosana yoXolo” eyayithenjiswe nguThixo. (Isaya 9:6; 11:1-3, 10) Uyise kaYese—uyisemkhulu kaDavide—yayinguObhedi. Kukho incwadi yeBhayibhile ethiywe ngegama likamama kaObhedi. Ngaba uyalazi igama lakhe?— NguRute, ibhinqa elinyanisekileyo elalitshate noBhohazi.—Rute 4:21, 22.
Kakade ke, uRute noBhohazi bafa kudala ngaphambi kokuba uDavide azalwe. Umele ukuba uyalazi igama likanina kaBhohazi, ukhokhokazi kaDavide. Wayehlala eYeriko yaye wanceda iintlola zakwaSirayeli. Xa kwakusiwa iindonga zeYeriko, wakhuseleka yena nentsapho yakhe ngokujingisa intambo efestileni. Ngubani igama lakhe?— NguRahabhi, owaba ngumnquli kaYehova, yaye ngumzekelo womntu owaba nenkalipho nomele axeliswe ngamaKristu.—Yoshuwa 2:1-21; 6:22-25; Hebhere 11:30, 31.
Sinokuqiniseka ukuba uyise nonina kaDavide bamfundisa ngaba bakhonzi bathembekileyo bakaYehova kuba abazali babeyalelwe ukuba bafundise abantwana babo. (Duteronomi 6:4-9) Lafika ixesha laxa umprofeti kaThixo uSamuweli wayalelwa ukuba anyule uDavide, oyena wayemncinane kubafana bakaYese, owayeza kuba ngukumkani wakwaSirayeli.—1 Samuweli 16:4-13.
Ngenye imini, uYese wathuma uDavide ukuba ase ukutya kubakhuluwa bakhe abathathu ababesilwa neentshaba zikaThixo ezingamaFilisti. Xa efika uDavide, waya edabini waza weva uGoliyati engcikiva “izintlu zedabi zoThixo ophilayo.” Bonke babemoyika uGoliyati. UKumkani uSawule weva ukuba uDavide ukulungele ukuya kulwa noGoliyati, waza wambiza. Kodwa akumbona uDavide uSawule wathi: “Wena useyinkwenkwe.”
UDavide wamchazela uSawule ukuba wabulala ingonyama nebhere elalifuna ukuqwenga umhlambi wakowabo. Wathi: “UGoliyati umele abe njengenye yazo.” USawule wathi: “Hamba, yaye ngamana uYehova angaba nawe.” UDavide wachola amatye amahlanu agudileyo wawafaka engxoweni yakhe, wathatha isilingi sakhe, waza waya kulwa nesi sigebenga. Xa uGoliyati wabona le nkwenkwe isiza kuye wathi: “Yiza kum apha, yaye ndiza kunika iintaka inyama yakho.” UDavide uphendula athi: ‘Ndiza kuwe ngegama likaYehova, ngokuqinisekileyo ndiya kukubulala.’
Emva koko uDavide waya kuGoliyati, wathabatha ilitye engxoweni yakhe walifaka kwisilingi sakhe, waza wambetha ebunzi. Athi akubona ukuba ufile, amaFilisti oyika kakhulu aza abaleka. AmaSirayeli awasukela aza awoyisa kwelo dabi. Nceda ulifunde nentsapho yakho eli bali kweyoku-1 kaSamuweli 17:12-54.
Njengomntu oselula, maxa wambi usenokoyika ukuthobela imiyalelo kaThixo. UYeremiya wayeselula yaye ekuqaleni wayesoyika, kodwa uThixo wathi kuye: ‘Musa ukoyika ngenxa yokuba mna ndinawe.’ UYeremiya waba nesibindi waza washumayela, njengoko wayeyalelwe nguThixo. NjengoDavide noYeremiya, nawe unokukholosa ngoYehova, uze ungoyiki.—Yeremiya 1:6-8.
^ isiqe. 3 Ukuba ufunda nabantwana, umgca uthetha ukuba umele unqumame ukuze ubanike ithuba lokuphendula.